A levegő gyakran szó szerint látható, annyira szennyezett

Az elmúlt napokban Szerbiában szinte minden nagyobb városban magas volt a levegő részecskekoncentrációja. Szabadka többször a lila zónában volt, nem volt ajánlott a szabad levegőn tartózkodni. Belgrád a világ legszennyezettebb városainak egyike volt.

Az elmúlt napokban romlott a levegő minősége, esténként különösen nagy a szennyezettség. A szakemberek szerint ez a szilárd anyagok tüzelése, a gyárak és a gépjárművek által kibocsájtott anyagok miatt van.
Szabadkán több helyen is mérik a levegőminőséget. A Majer fivérek utcában felszerelt mérő például a napokban többször is magas szennyezettségi értéket mért. Szabadka a lila zónában is volt, amely az egyik legsúlyosabb. Ilyenkor a levegő belégzése káros.
A levegőváltozást többen is érezték az elmúlt napokban, például a szabadkai Ljubinka Katavić és férje is.
Ljubinka Katavić, Szabadka: „Nem lehet kimenni esténként, annyira bűzlik. Tudjuk, hogy a Zorka mögött egy magáncég működik, talán egy korábbi cég igazgatója lehet, aki üzemelteti, nem tudom melyiké. Ott nyílt egy vegyszerekkel foglalkozó gyár, abból jön ez.”
A szabadkai Mészáros László már évek óta figyeli a levegő szennyezettségét. Követi a méréseket és utána is olvas a dolgoknak. Elmondta, a levegő évről évre szennyezettebb.
Mészáros László, Szabadka: „Katasztrofális, mert ezek a kis szemcsék, amik vannak, a tízes szemcsék, azok a tüdőbe mennek, de már a két és felesek azok a véráramlatba mennek bele. Ez a felnőtteknek, a gyerekeknek, az időseknek, mindenkinek árt. A városban sok iskola van, idősek vannak.”
Érdemes a téli hónapokban követni a szennyezettségi adatokat, mert sokszor valóban a veszélyes kategóriába sorolják a levegőminőséget. Ilyenkor a szellőztetés, de a szabad levegőn való tartózkodás sem ajánlott. Szerbiában az Európai Bizottság ajánlásaival összhangban óránként mérik a levegő minőségét.
Filip Radović, Környezetvédelmi Ügynökség, igazgató, Szerbia: „Az új szabályokkal bekapcsoltuk az országos hálózatba a helyi mérőállomásokat. Az egész országot lefedjük a levegővizsgálat kapcsán, napjainkban a levegőszennyezettség nem számít tabutémának, az információk a polgárok rendelkezésére állnak.”
Fontos tudnunk, hogy a légszennyezettség hosszú távon növeli a tüdőrák kockázatát, és a gyermekek fejlődését is több szempontból veszélyezteti.

Szennyezett a levegő

Az elmúlt napokban nagyon sok városban szennyezett volt a levegő Szerbiában.

Az elmúlt napokban Szabadkán is
szennyezett volt a levegő.
Ezért nem volt ajánlott
kimenni a levegőre.
A szennyezett levegő piszkos levegőt jelent.
A szennyezett levegő nem jó
az ember egészségére.
Az elmúlt napokban Belgrád
a világ legszennyezettebb városai közé tartozott.
Belgrád Szerbia fővárosa.
Esténként a legszennyezettebb a levegő.
A szilárd anyagok tüzelése miatt,
a gyárak és a gépjárművek füstje miatt
szennyezett a levegő.
Szilárd anyagot tüzelünk például
amikor fával vagy szénnel tüzelünk.
Szabadkán több helyen is mérik
a levegő minőségét.
A Majer fivérek utcában is
is fel van szerelve 1 mérő,
ami kimutatja a levegő minőségét.
Az elmúlt napokban ezek a mérők
azt mutatták, hogy nagyon szennyezett
a levegő Szabadkán.
A szennyezett levegőt több
szabadkai lakos is érezte.
Amikor szennyezett a levegő
akkor nem ajánlott a szellőztetés
és nem ajánlott a szabad levegőn lenni.


Mától sms-ben is lehet majd adakozni Olivér javára

Mától sms-ben is lehet adakozni az SMA-1-ben szenvedő bajmoki kisfiú, Pál Gajódi Olivér javára. Egy sms 200 dinárba kerül, a teljes összeg a család számlájára kerül.

Az adakozó sms küldésére Svájcból is lesz lehetőség. A számot és a jótékonykodás ezen módjának részleteit várhatóan ma teszik közzé az Olivér - SMA baby Facebook-oldalon.
A kisfiú családjának jelentkezését egyébként elfogadták a szerbiai Budi human, vagyis Légy Emberséges Alapítványánál, így bővültek az adakozás lehetőségei.
A változásokról szintén a kisfiú állapotát követő oldalon lehet tájékozódni.

Mától sms-ben is lehet segíteni Olivérnek

Mától sms-ben is lehet segíteni Pál Gajódi Olivérnek.

Ma augusztus 17-e,
hétfő van.
Pál Gajódi Olivér 1 bajmoki
kisfiú, akinek súlyos
betegsége van.
Bajmok 1 város Vajdaságban.
A súlyos betegséget
SMA-1-nek, vagyis
gerinc eredetű izomsorvadásnak
hívják.
Ez a betegség
nagyon veszélyes.
Nagyon sok pénz kell
ahhoz, hogy Olivért
meggyógyítsák.
Nagyon drága gyógyszereket
kell vásárolni ahhoz,
hogy Olivér meggyógyuljon.
Mától sms-t is lehet
küldeni Olivér gyógyulására.
Egy sms ára 200 dinár.
A teljes összeg Olivér
családjának a számlájára megy.
Svájcból is lehet majd
küldeni sms-t
Olivér gyógyulására.
Svájc 1 ország Európában.
A telefonszámot, amire
lehet küldeni az sms-eket,
ma teszik fel várhatóan
az Olivér-SMA baby
Facebook-oldalon.
Ezen az oldalon lehet
még több információt olvasni
Olivérről, és arról,
hogy hogyan lehet
segíteni még a kisfiún.
Segítsünk a kis Olivérnek!


Advent a faluban

Ünnepi műsorral és kirakodóvásárral várták az Advent a faluban elnevezésű rendezvényre a királyhalmiakat vasárnap délután. Az eseményen zsúfolásig megtelt a kultúrház.

A királyhalmi Petőfi Sándor Általános Iskola diákjai karácsonyi koszorúkat, mézeskalácsokat és ünnepi díszeket készítettek advent első vasárnapjára.
Farkas Benjamin:
„- Osztálytársakkal készítettük és a szülők is besegítettek.
- Hogy tetszik neked ez az adventi készülődés?
- Nekem nagyon tetszik. Én nagyon szeretem a karácsonyt, főleg az adventet.”
Az ünnepi műsorban a Petőfi Sándor Művelődési Egyesület tagjai és a helyi általános iskola diákjai léptek fel.
Kókai Anasztázia, elnök, Homokszem Civil Szervezet, Királyhalom: „Én azt gondolom, hogy ez az esemény nagyon fontos a faluban közösségépítés szempontjából, ugyanis így közösen rá tudunk hangolódni az előttünk álló szép ünnepre, a karácsonyra.”
A falvakban sokszor varázslatosabbak a karácsonyi előkészületek, amely irigylésre méltó - mondta az eseményen Góli Csilla, a Vajdasági Magyar Szövetség tartományi képviselőjelöltje.
Góli Csilla, tartományi képviselőjelölt, VMSZ: „Éppen ezért fontos, hogy ott legyen a Vajdasági Magyar Szövetség minden téren, minden szinten, hogy tudjunk támogatást biztosítani ezeknek a közösségeknek. Ez az adventi időszakban, amikor készülünk a karácsonyra, amikor ott kopogtat ez a jézusi misztikum, akkor nagyon fontos, hogy lássuk azt, hogy mennyien vagyunk és hogy nem vagyunk egyedül.”
A karácsonyváró műsort a királyhalmi helyi közösség, a helyi Petőfi Sándor Általános Iskola és a művelődési egyesület közösen szervezte meg.

Advent a faluban

Advent a faluban elnevezéssel tartottak tegnap ünnepi műsort és kirakodóvásárt Királyhalmo

A királyhalmi kultúrotthonban tartották meg a rendezvényt.
A kultúrotthon teljesen megtelt a helyi lakosokkal tegnap délután.
A királyhalmi Petőfi Sándor Általános Iskola diákjai
karácsonyi koszorúkat, mézeskalácsokat
és ünnepi díszeket készítettek advent első vasárnapjára.
Az ünnepi műsorban
a Petőfi Sándor Művelődési Egyesület tagjai
és a királyhalmi általános iskola diákjai léptek fel.
A karácsonyváró műsort a királyhalmi helyi közösség,
a helyi Petőfi Sándor Általános Iskola
és a művelődési egyesület közösen szervezte meg.


Népszerű a házi betegápolási tanfolyam Zentán

A résztvevők a gyakorlatban is megtanulják, hogyan kell ellátni egy idős, beteg személyt.

Idős családtagjaik ellátására, illetve a külföldön, betegápolóként való munkavállalásra készítik fel az érdeklődőket a zentai Vöröskereszt illetékesei egy húszórás házi betegápolási tanfolyamon.
A katéterzsák ürítésének és cseréjének módjával ismerkedtek meg a házi ápolási tanfolyam résztvevői, akik között vannak, akik külföldön szeretnék alkalmazni a megszerzett tudásukat. Huszák Újházi Andrea, résztvevő: „Azért jöttem ide, hogy megtanuljak dolgokat az idősgondozásról.”
Mások itthon kívánják kamatoztatni a tanfolyamon elsajátított ismereteket, ugyanis elsősorban a családtagjaikon szeretnének segíteni. Olajos Kocsis Lilla, résztvevő: „Azért jelentkeztem a házi ápolási tanfolyamra, mert családomban több idős személy is van, és úgy gondolom, hogy ez hasznos lesz az elkövetkezőkben, és elkerülhetetlen.”
A foglalkozások elméleti és gyakorlati részből állnak. A fő hangsúlyt a gyakorlati ismeretek elsajátítására helyezik a szakemberek. Zabos Vera, előadó: „Az első dolog az, hogy megtanuljunk megjelenni a betegnél, ágyazás, hányás, kómahelyzet, újraélesztés, minden, ami az ápoláshoz tartozik, a legegyszerűbb dolgoktól, az urináris katéter esetében a vizeletet hogyan kell kiengedni, a zacskót hogyan kell kicserélni. Természetesen a tanfolyamon nem cserélünk katétert, nem szúrunk állandó tűt, ezt mind nagyon szépen átvesszük.”
A kétnyelvű képzés, amelynek összejöveteleit a járványügyi rendelkezések szigorú betartása mellett tartják meg, húsz órát ölel fel. Milan Muškinja, zentai titkár, Vöröskereszt: „A tanfolyam fő célja az, hogy a háziasszonyainkat és a munkanélküli személyeket, illetve azokat, akik munkaviszonyban állnak, felkészítsük arra, hogy a saját otthonukban segítséget nyújthassanak a rokonaiknak, a szüleiknek, és emellett ezzel a papírral külföldön is elhelyezkedhessenek.”
A mostani már a negyvenedik ilyen jellegű tanfolyam Zentán, ahol 2016 januárja óta összesen mintegy 400 személy kapcsolódott be a munkába. A szervezők a nagy érdeklődés miatt már szeptember folyamán újabb házi ápolási tanfolyamot szeretnének indítani.

Betegápolási tanfolyam Zentán

Sokan jelentkeztek a házi betegápolási tanfolyamra Zentán.

Zenta 1 város
és község Vajdaságban.
A tanfolyamon felnőtt
emberek tanulnak.
A házi betegápolási
tanfolyamon arról
tanulnak az emberek,
hogy hogyan kell ápolni
egy idős, beteg személyt.
A zentai Vöröskeresztben
van a házi betegápolási
tanfolyam.
Sokan azért jelentkeztek
a házi betegápolási
tanfolyamra, hogy tudjanak
segíteni otthon
az idős, beteg
rokonoknak.
Sokan azért is jelentkeztek
a zentai betegápolási
tanfolyamra, mert
külföldön akarnak dolgozni
betegápolóként.
A tanfolyam 20 órás.
A tanfolyamra jelentkezők
elméletet is tanulnak,
és gyakorlatban is
megtanulják a betegápolást.
A tanfolyam 2 nyelvű,
vagyis magyarul is
és szerbül is beszélnek
az előadók.
A 20 órás házi
betegápolási tanfolyam
befejeztével
a résztvevők diplomát
kapnak a tanfolyamról.
Sokan érdeklődtek
a tanfolyam után,
ezért a szervezők
szeptemberben szeretnék
újra indítani
a házi betegápolási
tanfolyamot Zentán.


Elindult a Találj meg rendszer

Elindult az eltűnt gyerekek megmentésére szolgáló Találj meg gyorsriasztó rendszer Szerbiában.

A térségben először Szerbiában indult meg az Amber Alertként ismert rendszer, amelynek köszönhetően a várakozások szerint sokkal hamarabb fel tudják majd kutatni az eltűnt vagy életveszélyben lévő gyerekeket.
Aleksandar Vučić köztársasági elnök adta meg az engedélyt arra, hogy elindulhasson a Találj meg. Az Amber Alertként ismert nemzetközi rendszer minden hálózaton egységesen működik, vagyis amikor a Belügyminisztérium kiad egy vonatkozó értesítést, akkor a televízióban és a rádióban meg kell szakítani a műsort, hogy a kapott információ megjelenjen, az interneten is azonnal látható lesz a felhívás, minden szerbiai telefonszámra érkezik egy sms a rendelkezésre álló információkkal, de a felhívás megjelenik az autópályák jelzőtábláin, a repülőtereken, továbbá az autóbusz- és vasútállomásokon is. A köztársasági elnök rámutatott, az utóbbi két évben 3889 kiskorú tűnt el, a többségüket megtalálták, de 30 gyereket nem.
„És ha ez a Találj meg rendszer segít abban, hogy a következő két évben körülbelül 30 gyerekből csak egyet is megtaláljunk, akkor a Belügyminisztérium teljes munkája, a kormány teljes elkötelezettsége, az állam teljes erőfeszítése, és mindaz a pénz, amelybe a rendszer vagy bármi kerül, többszörösen megtérült. Minden gyermek élete összehasonlíthatatlanul fontosabb bárminél.”
A rendszer elindításához több fél együttműködésére van szükség, az erre vonatkozó szerződést a Belügyminisztérium, a Tájékoztatási és Telekommunikációs Minisztérium, az Épitésügyi, Közlekedési és Infrastrukturális Minisztérium, valamint a Munka- és szociálisügyi Minisztérium illetékesei írták alá. Bratislav Gašić, belügyminiszter kiemelte: Szerbiában az eltűnt fiatalkorúak 99,2 százalékát megtalálják.
„A Találj meg rendszer egy további keresési lehetőséget jelent a 18 év alatti eltűnt személyek felkutatására, és így fontos szerepet fog játszani azokban az esetekben, amikor úgy ítélik meg, hogy a nyilvánosság tájékoztatása hozzájárulhat a gyorsabb felkutatáshoz.”
A térségben Szerbia az első olyan ország, amely bevezette ezt a rendszert – hangsúlyozta a kezdeményező Igor Jurić. Az Eltűnt és Bántalmazott Gyermekekért Központ igazgatója köszönetet mondott a Belügyminisztériumnak és a köztársasági elnök azért, mert fogékonyak voltak egy ilyen kezdeményezésre. Rámutatott ugyanakkor arra is, hogy a gyerekek veszélyben vannak, és a szülők az utóbbi időszakban nem fordítottak rájuk elég figyelmet. Ezzel a megjegyzéssel Igor Jurić egyben a májusi iskolai lövöldözésre is utalt.
„Ennek a munkának nem szabad leállnia. És mindannyiunknak, az ország vezetőitől kezdve egészen a hétköznapi állampolgárokig, az a kötelességünk, hogy javítsunk a munkánkon, fejlesszük a gyerekek ellátását, és hogy legyünk tisztában egy ténnyel: társadalomként kudarcot vallottunk. Kudarcot vallottunk, mégpedig éppen azért, mert szülőkként nem vigyáztunk eléggé a gyerekeinkre.”
A rendszer bemutatásakor elhangzott: vannak olyan helyzetek is, amikor a gyermek eltűnésével kapcsolatos információ közzététele megnehezíti vagy akadályozza a rendőrség munkáját, vagy további veszélyt jelenthet az áldozat számára, az ilyen esetekben a rendőrség vezetői döntenek az eljárás megkezdéséről a világosan lefektetett alapelvek alapján.

Elindult a Találj meg rendszer

Ma elindult a Találj meg elnevezésű gyorsriasztó rendszer Szerbiában.

Ma október 25-e, szerda van.
Ez a rendszer az eltűnt gyerekek megmentése miatt indult el.
A térségben először Szerbiában indult meg
az Amber Alertként ismert rendszer.
A rendszernek köszönhetően várhatóan
sokkal hamarabb fel tudják majd kutatni
az eltűnt vagy életveszélyben lévő gyerekeket.
Aleksandar Vučić, szerb államfő adta meg az engedélyt arra,
hogy elindulhasson a Találj meg.
A Találj meg rendszer
a 18 év alatti eltűnt személyek felkutatására szolgál.
A rendszer által a rendőrség
az egész országot bekapcsolja majd
a kiskorúak keresésébe.
Ez a rendszer az Amerikai Egyesült Államokban
már nagyon sikeresen működik.
A Találj meg lényege, hogy amikor a rendszer elindul,
megszakad minden televíziós és rádiós műsor,
és megjelenik a hír az eltűnt gyerekről.
Fotóval és minden olyan információval együtt
jelenik meg a hír az eltűnt gyerekről,
amelyet a rendőrség megosztott a médiával.
A bevásárlóközpontokban LED képernyőkön is megjelenik a fotó
az ismert információkkal.
A benzinkutakon és minden olyan helyen,
ahol nagy számú ember fordul meg ott lesz az eltűnt gyerek képe.
Az interneten is azonnal látható lesz a felhívás,
minden szerbiai telefonszámra érkezik 1 sms
az eltűnt gyerekről szóló információkkal.
A felhívás megjelenik az autópályák jelzőtábláin,
a repülőtereken, az autóbusz- és vasútállomásokon is.
A Találj meg rendszer nagyon fontos,
mert minden gyerek biztonsága az első.


Módosul a szabadkai Zsinagóga nyitvatartási ideje

A Szabadkai Zsinagóga Alapítvány értesíti az érdeklődőket, hogy az Őszi Zsidó Kulturális Fesztivál megrendezése miatt módosul az épület nyitvatartási ideje.

Október 23-án, szerdán rövidített munkaidőben látogatható a zsinagóga, 10 órától 15 óráig, október 29-én, kedden pedig szintén 10 órától 15 óráig. November elsején, Mindenszentek napján a Zsinagóga nem fogadja a látogatókat. Másodikán, Halottak napján pedig megszokott munkaidőben várja a látogatókat a szecessziós épület.

Változik a szabadkai Zsinagóga nyitvatartási ideje

3 napra megváltozik a szabadkai Zsinagóga nyitvatartási ideje.

Október 23-án, szerdán rövidített nyitva tartás
lesz a Zsinagógában.
Október 23-án délelőtt 10 órától délután 3 óráig
lesz nyitva a Zsinagóga.
Október 23-án kezdődik az Őszi Zsidó Kulturális Fesztivál.
A fesztivál miatt lesz rövidített nyitva tartás a Zsinagógában.
Október 29-én, kedden újra megváltozik a nyitva tartás.
Délelőtt 10 órától délután 3 óráig
lesz nyitva a Zsinagóga.
November 1-jén lesz Mindenszentek napja.
Mindenszentek napján a Zsinagóga zárva lesz.
November 2-án lesz Halottak napja.
Halottak napján már a megszokott időben lesz nyitva a Zsinagóga.

Megszokott nyitvatartási idő a következő:
Keddtől péntekig délelőtt 10 órától este 6 óráig
van nyitva a Zsinagóga.
Szombaton és vasárnap délelőtt 10 órától délután 2 óráig
van nyitva a Zsinagóga.
A szabadkai Zsinagóga 1 nagyon régi és gyönyörű templom.
A szabadkai Zsinagógát sok turista látogatja.


Hétfő reggelig zárva

Hétfő reggel 6 óráig vannak érvényben a szerb kormány által pénteken elfogadott korlátozó intézkedések.

Ennek értelmében minden vendéglátóipari létesítmény, a legtöbb üzlet és szépségszalon, valamint a sportlétesítmények is zárva tartanak. Kivételt képeznek ez alól az élelmiszerüzletek, a gyógyszertárak és a benzinkutak. Továbbá hétfőtől a középiskolások mellett az általános iskolák felső tagozatos diákjai is távoktatásban vesznek részt.

Hétfő reggelig zárva

Hétfő reggel 6 óráig tartanak a kormány által elfogadott szigorítások Szerbiában.

Hétfő március 15-e, holnap lesz.
A kormány azoknak a politikusoknak
a csoportja, akik az országot irányítják.
A szerbiai válságstáb orvosi része
ajánlotta a komolyabb szigorítások
bevezetését Szerbiában.
Ezt pénteken a szerb kormány elfogadta.
Péntek március 12-e volt.
A szigorítás szerint hétvégén
minden vendéglátóipari egység,
a legtöbb üzlet, szépségszalon
és edzőterem zárva kell, hogy legyen
péntek estétől hétfő reggel 6 óráig.
Vendéglátóipari egység például
az étterem, a kávézó, a pizzéria.
Hétvégén csak az élelmiszerüzletek,
a gyógyszertárak és a benzinkutak
dolgozhatnak Szerbiában.
Hétvége szombat és vasárnap.
Hétfőtől a középiskolásoknak és
az általános iskolás felsős osztályainak is
távoktatás kezdődik.
Távoktatás az interneten keresztül történik.
Hétfő március 15-e, holnap lesz.
A szigorításokat be kell tartani,
hogy kevesebb koronavírus beteg legyen
Szerbiában is.


Megkondult Szent Márk és Szent Imre Oromon

Megszentelték, majd a szentmisén felszerelték és megszólaltatták a két új harangot az oromi Szűz Mária Szeplőtelen Szíve templomban. A harangok Szent Márk és Szent Imre nevet kapták, melyeket a templom 50 éves fennállása alkalmából öntöttek.

A szombat délutáni ünnepi szentmise végén kondultak meg a harangok, melyek ezentúl közösen hirdetik a bánatot, gyászt, az örömöt, az ünnepet, a jeles napokat és a közösség létét a faluban. A két harangot a templom 50 éves fennállása alkalmából vásárolták, ugyanis a Szeplőtelen Szűz Mária Szíve templomot 1972-ben építették. A beruházás értéke 25 ezer euró volt, melyet a hívek másfél éves adományaiból és az igazságügyi minisztérium vallási közösségek egyházakkal megbízott igazgatósága kétmillió dináros támogatásából tudták megvásárolni.
Vajda Bernárd, pasztorális tanácstag, Orom: „Azt hiszem, minden ember számára bármelyik születésnap mérföldkő, az 50. különösképpen, ugyanis fél évszázada, hogy megépült a templomunk, amire nagyon büszkék vagyunk.”
A templom tornya 2003-ban készült el, mely három harangnak ad helyet. Az első harangot, mely 620 kilogramm, akkor fel is szerelték. A két újabb közül a nagyobb harang 322 kilogrammos, és a Szent Márk nevet viseli, míg a kisebb, a 210 kilogrammos, és a Szent Imre herceg nevet kapta.
Gombos Ferenc, harangkészítő, Őrbottyán, Magyarország: „A harangok elkészítése hat hónapot vett igénybe, ezen kívül még a tervezés, gyártás és egyéb folyamatok, tovább tartottak. A harangok felszerelése egy órát vett igénybe.”
A helyi plébános, Utasi Jenő atya, aki 45 éve szolgálja a helyi híveket, kiemelte, a lakosok összefogása példaértékű.
Utasi Jenő, plébános, Szeplőtelen Szűz Mária Szíve plébánia, Orom: „Együtt öregedtem a templommal, de a templom tovább fiatalodik. Az ember megöregszik, viszont az gyönyörű gondolat, hogy van kire hagyni, hiszen, ha élő közösség van, aki képes áldozatot hozni, akkor van jövője is a közösségnek.”
Az ünnepi szentmisét egyébként Fazekas Ferenc szabadkai egyházmegyei kormányzó celebrálta, de ez mellett tiszteletét tette Marko Nikolić, az Igazságügyi minisztérium vallásközi kapcsolatokért felelős hivatalának segédigazgatója, és Nyilas Mihály igazságügyi államtitkár is.

Felszentelték a Szent Márk és Szent Imre harangot Oromon

Felszentelték, majd a szentmisén felszerelték és megszólaltatták a 2 új harangot Oromon.

Az oromi Szűz Mária Szeplőtelen Szíve templomban
szentelték fel és szólaltatták meg a 2 harangot.
A 2 harang a Szent Márk és Szent Imre nevet kapta.
A 2 új harangot a templom 50 éves fennállása
alkalmából vásárolták.
A szombat délutáni ünnepi szentmise végén
kondultak meg a harangok.
Szombat március 25-e, tegnap volt.
Mostantól a 2 harang közösen hirdeti a bánatot,
gyászt, az örömöt, az ünnepet, az ünnepnapokat
és a közösség létét a faluban.
Az oromi templom tornya 2003-ban készült el,
mely 3 harangnak ad helyet.
Az első harang 620 kilogramm súlyú,
amit 2003-ban fel is szereltek.
A 2 újabb közül a nagyobb harang 322 kilogrammos,
a kisebb 210 kilogrammos.
A 2 új harang elkészítése 6 hónapig tartott.
A 2 új harangot az oromi hívek adományaiból
és támogatásból tudták megvásárolni.


Húsvéthétfőt ünneplik az ortodox hívők

Ezen a napon a rokonok, barátok meglátogatják egymást. A hagyomány szerint a vendégek festett tojást kapnak ajándékba.

Húsvéthétfővel kezdődik az úgynevezett szent hét, vagy más néven, Tamás hete, amely Tamás apostolról kapta a nevét. Ugyanakkor sok helyen fehér hétnek is nevezik, mert ezen a héten nem kell sem szerdán, sem pedig pénteken böjtölni. A Szerb Pravoszláv Egyház naptárában piros betűs ünnep húsvéthétfő és húsvétkedd is.

Húsvéthétfőt ünneplik az ortodox hívők

Ma ünneplik húsvéthétfőt az ortodox hívek.

Ma május 3-a, hétfő van.
Az ortodox is a keresztény valláshoz tartozik.
Szerbiában sok ortodox hívő van.
Ezen a napon az ortodox rokonok és
barátok meglátogatják egymást.
Az ortodox szokások szerint húsvéthétfőn
a vendégek festett tojást kapnak ajándékba.
Az ortodox hívők számára húsvéthétfővel
kezdődik a szent hét.
A szent hetet az ortodox hívek Tamás hetének is nevezik.
Ez a hét Tamás apostolról kapta a nevét.
Az apostolok Jézus Krisztus tanítványai voltak.
Sok helyen ezt a hetet fehér hétnek is nevezik.
Ezen a héten az ortodox híveknek
nem kell böjtölniük szerdán sem
és pénteken sem.
A böjt azt jelenti, hogy a hívő keveset eszik,
nem eszik húst, és kevés édes ételt eszik.
Az ortodox vallást pravoszlávnak is nevezik.
A Szerb Pravoszláv Egyház naptárában
piros betűs ünnep a húsvéthétfő
és a húsvétkedd is.
Piros betűs ünnep nagyon fontos ünnepet jelent.
A piros betűs ünnepkor munkaszüneti nap van
Szerbiában.


Új tankönyveket kaptak a roma gyerekek Szabadkán és környékén

Több mint száz roma tanuló számára biztosított új tankönyveket Szabadka Város. A Széchenyi István Általános Iskolában több oktatási intézmény képviselője is átvehette a tankönyvcsomagot.

A szabadkai Széchenyi István Általános Iskola udvarában adták át a tankönyvcsomagokat. A szabadkai iskolák mellett Bajmokra és Csantavérre is kerülnek a könyvekből.
Milica Čubrilo, a Széchenyi István Általános Iskola igazgatóhelyettese: „A mi iskolánkban 26 diák kapta meg a tankönyveket első osztálytól negyedikig. Ez egy nagy segítség, mivel sok gyereknek nem sikerült jelentkezni egy pályázatra és az ingyenes tankönyvekre, amelyet a minisztérium ad minden évben.”
Kurina Klaudia, Szabadka Város roma koordinátora elmondta, rendkívül fontos, hogy a roma diákok is korszerű oktatásban részesüljenek: „A mi közösségünkben az oktatás a legfontosabb. Úgy gondolom, hogy csökkentettük a szülők kiadásait, ez nagyon nagy segítség.”
A diákok a főtantárgyak könyveit kapták meg.
Fehérvári Magda, titkárhelyettes, Társadalmi Tevékenységek Titkársága, Szabadka: „Már több mint öt éve minden évben osztunk ki könyveket a gyerekeknek. A legfontosabb könyveket kapják meg, ami nyelvvel kapcsolatos, matematikát és néhány munkalapot kapnak meg.”

Idén 146 roma diákot támogatott tankönyvvel a város.
Ilija Đukanović, Szabadka Város szociális ügyekkel megbízott tanácstagja: „Ebben az évben a városi költségvetésben 766 ezer dinárt különítettünk el az iskola elhagyásának megakadályozását segítő programra. Ezekből az összegekből öt általános iskola roma diákjainak vásároltunk tankönyveket. Ezek a Széchenyi István, a Matko Vuković, a Đuro Salaj, a bajmoki Vuk Karadžić és a csantavéri Hunyadi János Általános Iskola.”
Ilija Đukanović hozzátette, folyamatosan dolgoznak azon, hogy javítsák a romák oktatási, lakhatási és életfeltételeit.

Több mint 100 roma tanuló kapott új könyvet Szabadkán és környékén.

Az új tankönyveket Szabadka Város
ajándékozta a roma gyerekeknek.
A könyvek átadása tegnap a szabadkai
Széchenyi István Általános Iskolában történt.
Tegnap szeptember 23-a, csütörtök volt.
Tegnap 5 általános iskola roma tanulói kaptak
új tankönyveket.
Ezek az iskolák a szabadkai Széchenyi István,
a Matko Vuković, a Đuro Salaj,
a bajmoki Vuk Karadžić
és a csantavéri Hunyadi János Általános Iskola.
A szabadkai Széchenyi István Általános Iskolában
26 roma tanuló kapta meg az új könyveket
első osztálytól negyedikig.
A tankönyveket a roma gyerekek ingyen kapták.
Az új tankönyvek nagy segítséget jelentenek
a roma gyerekek tanulásában.
Idén összesen 146 roma tanulót
támogatott könyvekkel Szabadka Város.
Idén 2021 van.


Kezdődik a bűnbánati időszak

Szerdán kezdődik a negyvennapos böjt, amellyel a keresztények húsvétra, Jézus feltámadásának ünnepére készülnek. A keresztények ebben a bűnbánati időszakban hitük elmélyítésével, kiengesztelődéssel és böjttel készülnek húsvét ünnepére.

Nagyböjt latin elnevezése (quadragesima) negyvenet jelent, azt a negyven napot jelöli, ami hamvazószerdán kezdődik és húsvétvasárnap ér véget. A böjt a Szentírásban soha sem öncélú, hanem mindig a bűnbánat, a gyász, az Istenhez forduló kérés vagy pedig a nemzeti tragédiákra emlékezés kísérőjeként jelenik meg. A böjtöt tartó ember külső jellemzői közé tartozik a bűnbánó öltözéke, a hamu fejre szórása vagy a tartózkodás az ételtől, italtól.
A böjt célja az ember Isten előtti megalázkodásának kifejezésre juttatása volt. Ugyanakkor a próféták hangsúlyozták, hogy a külső, fizikai böjt belső megújulást kell, hogy szolgáljon, és ennek a felebaráti szeretet cselekedeteiben is meg kell nyilvánulnia. Lukács evangéliuma szerint Jézus nyilvános működésének kezdetén negyven napra elvonult a pusztába. Az ő példája nyomán böjtöltek az első keresztények például a keresztény elöljárók kiválasztásakor.
A böjt a IV. századra már általánossá vált a keresztény világban. Böjttel készültek a keresztségre, a nyilvános bűnösök nagycsütörtöki feloldozására és húsvét ünnepére. Nagyböjt a VII. század óta hamvazószerdával veszi kezdetét, így - mivel a vasárnapot az egyház nem tekinti böjti napnak - húsvét vasárnapig éppen negyven a böjti napok száma. A XI. századig a böjt olyannyira szigorú volt, hogy késő délutánig semmit nem ettek, húst, tejterméket és tojást pedig a böjti napokon egyáltalán nem fogyasztottak - írták.
Az egyház mára enyhített a böjti szabályokon, csak hamvazószerdára és nagypéntekre ír elő szigorú böjtöt: a 18 és 60 év közötti hívek csak háromszor étkezhetnek és egyszer lakhatnak jól. E két napon és nagyböjt többi péntekén a 14 évesnél idősebb tagjait arra kéri az egyház, hogy a böjti fegyelem részeként ne fogyasszanak húst. Szokás szerint hamvazószerdán és a rákövetkező vasárnapon a katolikus hívek homlokát az előző év virágvasárnapján szentelt barka hamujával jelöli meg a pap, miközben hagyományosan ezt mondja: "Emlékezzél, ember, hogy por vagy és porrá leszel!" vagy: "Tartsatok bűnbánatot és higgyetek az evangéliumban!"
Idén a koronavírus-járvány miatt az Istentiszteleti és Szentségfegyelmi Kongregáció átmenetileg módosította a nagyböjt kezdetén szokásos hamvazkodás szertartásrendjét, így a pap, miután megáldotta a hamut, egyszerre mondja el minden hívőnek a szokásos formulát, majd lemossa a kezét, felveszi "a szájat és az orrot eltakaró maszkot", "ujjai közé veszi a hamut és minden hívő fejére hint belőle, anélkül, hogy bármit is szólna".

Kezdődik a bűnbánati időszak

A 40 napos böjttel a keresztények
húsvétra készülnek.
Húsvétkor Jézus feltámadását ünnepeljük.
A 40 napos böjt
hamvazószerdán kezdődik
és húsvétvasárnap ér véget.
Hamvazószerda február 17-én,
holnap lesz.
Húsvétvasárnap április 4-én lesz.
A böjtölő ember megbánja
bűneit, és tartózkodik
az ételtől, az italtól.
Ez azt jelenti, hogy a böjtölő
ember keveset eszik,
és nem iszik például alkoholt.
Régen nagyon szigorú
böjti szabályok voltak.
Például a böjtölő keresztény
ember nem ehetett húst,
tejterméket és tojást sem.
Mára már nem ilyen szigorú
a 40 napos böjt.
Az egyház csak hamvazószerdára
és nagypéntekre ír elő
szigorú böjtöt.
A 18 év és 60 év közötti
hívek csak 3-szor ehetnek
egy nap, és csak 1-szer lakhatnak jól.
Hamvazószerdán, nagypénteken
és a nagyböjt többi péntekén
az egyház arra kéri
a 14 évesnél idősebb híveket,
hogy ne egyenek húst
ezeken a napokon.
Hamvazószerdán szentmisét
tartanak a papok a templomokban.
Idén a koronavírus-járvány miatt
másképp lesz megtartva
a szentmise hamvazószerdán is.
Idén 2021 van.


Szeptembertől ingyenes az óvoda Szabadkán - mutatjuk a feltételeket

Vackor Iskoláskor Előtti Nevelő- és Gyakorlóintézmény

Ingyenes lesz az óvodai ellátás szeptember elsejétől minden olyan kisgyermek számára, akit Szabadka Város által alapított iskoláskor előtti intézménybe írattak be, akár bölcsődébe, akár iskolai előkészítőbe.

Az ellátás a Vackor óvodában is ingyenes lesz. A város emellett tízezer dinárig támogatja a gyerekek magánóvodákban való elhelyezését.
A városi döntés különösen azoknak a családoknak jelent könnyítést, akiknek két óvodáskorú gyermeke is van, hiszen ellátásukért mintegy 7-8 ezer dinárt fizetnek havonta. Patócskai Eszter két gyermeke a Vackor Óvodába jár.
„Hallottuk a jó hírt mi is, hogy ingyenes lesz az ovi szeptembertől, én két kisgyerek anyukája vagyok, úgyhogy ez nagy könnyebbséget jelent. Örültünk neki."
A város azoknak a gyerekeknek a költségeit is átvállalja tízezer dinárig, akik hitelesített magánintézményekbe járnak. Ennek a feltétele viszont, hogy mindkét szülő munkaviszonyban legyen, és a kettejük keresete ne haladja meg a nettó 200 ezer dinárt.
Nágel János, a Vajdasági Magyar Szövetség szabadkai önkormányzati frakcióvezetője: „A Vackorra azok a feltételek vonatkoznak, mint az egyéb magán alapítású intézményekre. Mivel a Vackor óvodában a költségek kisebbek, mint tízezer dinár, ez praktikusan azt jeleni, hogy az ottlét ingyenes lesz a gyermekek számára."
Az anyagi feltétel nem vonatkozik a város által alapított iskoláskor előtti intézmény óvodáiba járó gyerekekre, illetve szüleikre. Ők mindannyian jogosultak az ingyenes ellátásra.
Veljko Vojnić, a Naša Radost IEI műszaki igazgatója: „Mintegy 165 millió dináros terhelést jelent Szabadka város költségvetésére, és remélem, hogy jövőre is meghozhatunk egy ilyen döntést. Úgy gondolom, a határozatot azért hozták, hogy fennmaradjon, és tartós legyen. A gyerekek és szülők számát illetően tudni kell, hogy több mint kilencezer szülőről van szó, mert mi 4670 gyereket veszünk fel."
Az illetékes elmondta, hogy a Naša Radost óvodáiban minden hely betelt, sajnos nem tudtak eleget tenni minden jelentkezésnek, de tervben van a kapacitás bővítése. Több nagyobb beruházás is lesz a közeljövőben, most éppen az eszközöket várják, hogy megkezdhessék a Mandarin és a Sanda Marjanović óvodák bővítését.

Ingyenes lesz az óvoda szeptember 1-jétől Szabadkán.

Ingyenes lesz az óvoda minden olyan kisgyermek számára,
akit a Szabadka Város által alapított óvodába írattak be.
Ez lehet akár bölcsőde, akár iskolai előkészítő is.
Az óvodai ellátás a Vackor óvodában is ingyenes lesz.
A város továbbá 10 ezer dinárig támogatja
a gyerekek magánóvodákban való elhelyezését is.
Ennek a feltétele az, hogy mind a 2 szülő munkaviszonyban legyen.
Ennek az is a feltétele, hogy a 2 szülő fizetése együtt
ne legyen több, mint 200 ezer dinár.
Az ingyenes óvodai ellátásról szóló döntés
főleg azoknak a családoknak jelent könnyítést,
akiknek 2 óvodáskorú gyermeke is van.
Ezeknek a családoknak az óvodai ellátás havonta
8 ezer dinárba kerül.
A Naša Radost óvodáiban már minden hely betelt,
több kisgyermeket már nem tudnak fogadni.
A Naša Radost a szabadkai állami óvodák központi intézménye.


Egyre többen rendezgetik szeretteik sírját a temetőkben

Páran már most elkezdtek készülni mindenszentekre és halottak napjára.

Fiatalok és idősebbek rendezgették szorgalmasan az elhunytak sírjait a hétvégén.
A hozzátartozók virágokat, gyertyákat vittek ki a Bajai úti temetőbe Szabadkán. Egyesek földet, fehér díszköveket is hoztak, hogy szebbé tegyék az elhunytak nyugvóhelyét. Ilyenkor az emberek körülkapálnak a sírok mentén, ápolják és öntözgetik az elültetett virágokat.
„Készítjük a sírokat, felpucoljuk, mert itt van az édesapám, anyósom, apósom. A mai nap azért is jöttem ki, mert ma van apámnak az évfordulója, hogy meghalt. Aznap nem szoktunk dolgozni, kijövünk a temetőbe, meglátogatjuk, hazamegyünk, és aznap nem ünnepelünk, hanem megemlékezünk.”
„Minden évben készülünk, mindent elkészítünk. Hozunk virágot, gyertyát és minden mást, amit ezen a napon szoktak vinni. Szóval gyakran kijövünk. Pont ma voltam a Zentai úti temetőben, most pedig jöttem ide a szüleimhez kicsit, hogy rendbe rakjam, ahogy kell.”
„Általában kéthetente szoktam kijönni a temetőbe szeretteim sírjához. Takarítani szoktam a sírokat, friss virágot hozok, gyertyát gyújtok. Édesapám elhunyt, szoktam neki gyújtani egy cigit.”
Egyébként a katolikusok mindenszentekre november elsején, a halottaikra pedig november másodikán emlékeznek.

Készülődés mindenszentekre és halottak napjára

Vannak, akik már készülnek mindenszentekre és halottak napjára.

Fiatalok és idősek is
kijárnak a temetőkbe,
azért, hogy rendezgessék
az elhunytak sírjait
mindenszentekre
és halottak napjára.
A hozzátartozók
a sírokra már
virágokat, gyertyákat
visznek ki
a temetőkbe.
Vannak, akik
körülkapálnak
a sírok mellett, ápolják
és öntözik
a síroknál elültetett
virágokat.
Sokan így készülnek
mindenszentekre
és halottak napjára.
A katolikus hívők számára
mindenszentek
november 1-jén van,
halottak napja pedig
november 2-án.
Ezen a két napon
emlékezünk a szentekre
és a halottakra.


Mennyire terjed a koronavírus a diákok körében?

Már 379 osztály kénytelen online követni a tanítást Szerbiában a járványhelyzet alakulása miatt.

Ez a szám az összes osztálynak az 1 százalékát sem éri el - közölte az Oktatási Minisztérium.
Azokban az osztályokban, amelyek áttértek az online oktatásra, legalább két koronavírus-fertőzöttre derült fény. A távoktatás 10 napig tart, azután újravizsgálják a helyzetet.
A palicsi Miroslav Antić Általános Iskolában továbbra is bizakodóak, és mindent megtesznek annak érdekében, hogy továbbra is jelenléti legyen az oktatás. Hosszú idő után újra 45 perces órákkal folyik a tanítás itt a palicsi Általános Iskolában. A diákok elmondták örülnek annak, hogy jelenléti az oktatás és hogy újra találkozhattak barátaikkal.
Korhec Boglárka számára nem volt nehéz az online oktatás, de nagyon várta, hogy újra iskolapadba üljön: „Nekem ez mindig is sokkal jobb volt, amikor iskolába jártunk Nekem így jobban átjön az anyag. Amaz igaz könnyebb volt, de az nem biztos, hogy jobbat jelent. Nekem ez így sokkal jobb.”
Damjan Roland barátai miatt várta legjobban az iskolát, Pletikoszity Péter örült, hogy újra élőben hallgathatja az órákat, mivel érettségi előtt áll.
Šćepanović Tímea tanár szerint a diákok jól helytálltak az online oktatás alatt: „Az online oktatás szerintem jól múlt el, ami az én tantárgyamat illeti, hiszen biológiát tanítok. Gyerekek nagyon szeretik a biológia órát, így nem voltak különösebb nehézségek. Persze mindannyian nagyon örülünk annak, hogy ismét itt vagyunk az iskolába,n és végre negyvenöt perces órákat tudunk tartani.”
Sörös Márta, az iskola igazgatója elmondta, szeretnék, hogy az oktatás élőben folytatódjon, ezért minden fontos előírást betartanak a járványhelyzettel kapcsolatban: „Azért vannak kötöttségek, nem feledkeztünk el a vírusról. Maszk használat kötelező, távolságtartás, fertőtlenítés a termekben. A ki- és bejáratoknál a kezek fertőtlenítése. Továbbra is azért nem teljes mértékben vagyunk szabadok és nyugodtak mert, mert még itt a Covid.”
Az iskola a microsoft teams nevű platformot használta az online oktatás alatt.
Ezt a jövőben házi feladatok, valamint gyakorlási szempontból tartja majd fenn a gyerekek számára az iskola.

Mennyire terjed a koronavírus az iskolákban?

A koronavírus-járvány miatt már 379 osztály tanul az interneten keresztül Szerbiában.

Az Oktatási Minisztérium szerint ez még kevés szám.
Azokban az osztályokban,
ahol az interneten keresztül kell tanulniuk
a diákoknak, legalább 2 koronavírusos fertőzött volt.
Ezeknek az osztályoknak távoktatás van.
A távoktatás otthon, az interneten keresztül történik.
Oktatás, tanítást jelent.
A távoktatás ezekben az osztályokban 10 napig tart.
A 10 nap után megfigyelik az osztályt,
hogy van-e még koronavírusos beteg tanuló.
A palicsi Miroslav Antić Általános Iskolába
rendesen járnak a tanulók.
A palicsi általános iskolában 45 perces tanórák vannak.
A palicsi általános iskola tanulói és tanárai is
örülnek, hogy újra az iskolában lehetnek.
A palicsi általános iskolában is betartják
a koronavírus elleni szigorításokat.
Ez azt jelenti, hogy az iskola bejáratánál
fertőtleníteni kell a kezeket,
a tanulók és a tanárok is maszkot viselnek
és fontos a távolságtartás.


A rendőrség munkájával ismerkedtek meg a legkisebbek

Megtelt gyerekekkel a városháza előtti tér Szabadkán hétfőn délelőtt. A szerbiai rendőrség és a belügyminisztérium napja alkalmából bemutatót szervezett a szabadkai rendőrség, a különleges egységek és a tűzoltók.

Egymás után próbálták ki a gyerekek, a rendőrautókat és motorokat, hogyan kapcsolható be a hang és fényjelzés a járműveken, és milyen felszerelést viselnek a különleges egységek.
Faragó Róbert:„- Nem próbáltam még ki semmit, mert most érkeztünk, de szeretnék kipróbálni egy rendőrautót.
- Szereted ezeket a járműveket?
- Szeretem.
- Nem félsz a rendőröktől, hogy megbüntetnek?
- Nem, szeretem őket, mert rendet tartanak a városban.”
Lazar Maksimiović: „Nagyon szeretek mászni, ezért a műszikla és a helyszínelő teherautó érdekelt.”
A bátrabbak a kötélen való csúszást is kipróbálták és akinek nem volt tériszonya, az falra is mászhatott.
A gyerekek nem hagyták unatkozni az egyenruhásokat, rengeteg kérdéssel jártak standról-standra. Minden pillanatát élvezték a bemutatónak és a rendőrautó szirénája sem riasztotta el őket. Közkedvelt volt a rabszállító autó, ahová több óvodás csoport is énekelve szállt be.
Nem csak a gyerekek, hanem a felnőttek is kipróbálhatták ezeket a hivatali járműveket, így tettem én is. Amikor beülünk egy ilyen autóba, meg tudjuk nyomni a fényjelzést, ami ebben az esetben már villog, illetve a hangjelzést is.
Másodpercek alatt gyereksereg özönlött a tűzoltók köré, akik megmutatták hogyan történik a habbal való oltás. Egy szó, mint száz: felejthetetlen élményben volt részük a Szabadka főterére látogatóknak, a kicsik között pedig akadtak olyanok, akik egy lépéssel közelebb kerültek álmuk megvalósításához.

A rendőrség munkájával ismerkedhettek meg a gyerekek

Hétfőn a rendőrség munkájával ismerkedhettek meg a gyerekek.

Hétfő június 24-e, tegnap volt.
Tegnap volt a szerbiai rendőrség napja.
Ennek alkalmából bemutatót szervezett
a szabadkai rendőrség, a különleges egységek és a tűzoltók.
A bemutatót a városháza előtti téren tartották meg.
A gyerekek kipróbálták
a rendőrautókat és motorokat,
hogyan kapcsolható be a hang és fényjelzés a járműveken.
A bátrabb gyerekek a kötélen való csúszást is kipróbálták
és falra is mászhattak.
A gyerekeknek sok kérdésük volt a rendőrökhöz.
A gyerekek nagyon élvezték a tegnapi bemutatót.
Nemcsak a gyerekek, hanem a felnőttek is kipróbálhatták
a rendőrautókat, a tűzoltó autókat.


Fiatal elsősegélynyújtók mérettettek meg

Megtartották a hagyományos községi elsősegélynyújtó versenyt Magyarkanizsán, több mint negyven gyerek részvételével. A megmérettetést a Magyarkanizsai Vöröskereszt szervezte.

Öt feladat várt a négy csapatra, akiknek a beteg megfelelő szállítását, újraélesztését, valamint egy baleset esetén a sérült megfelelő ellátását kellett bemutatni. Fontossági sorrendben is fel kellett tüntetni azokat a lépéseket, amelyeket egy sebesült ellátásánál alkalmazni kell. A verseny utolsó pontján pedig tesztet kellett kitölteniük.
Szabó Barnabás, Horgos: „Megkérdezték, hogy hogy kössük be a kezet, hogy ha el van törve, vagy a lábat ha el van törve. Ha megsérülne a szemed, vagy ha megütötted volna a homlokod megtanultuk, hogy kell bekötni. Nem volt olyan nehéz, de könnyű sem.”
A hagyományos községi elsősegélyversenyt a Magyarkanizsai Vöröskereszt szervezte, a Vöröskereszt és a Vörös félhold nemzetközi napja alkalmából. A fiatalok Martonosról, Magyarkanizsáról, Horgosról és Kispiacról érkeztek. Január óta folyamatosan készültek a versenyre.Cseszkó Mónika, titkár, Magyarkanizsai Vöröskereszt: „Összesen a képzésben mintegy 50 gyerek vett részt, de a versenyen 40 gyerek vesz részt. Egy 20 órás tanfolyamot végeztek el, hétvégenként, szabadidejükben rászánták, hogy megtanulják az életmentés alapjait.”
A helyi Vöröskereszt az egyik legnagyobb szervezet a Tisza-menti községben. Az önkormányzat éves szinten több mint 3 millió dinárral támogatja a tevékenységét.
Fejsztámer Róbert, polgármester, Magyarkanizsa: „Természetesen a Vöröskeresztnek a tevékenysége nagyon szerteágazó, úgyhogy több területen is érintkezik az önkormányzat által nyújtott szolgáltatásokkal. Legyen akár az idősgondozás, vagy épp a népkonyhának az ellátása és a népkonyha községen belüli kihordása.”
A legjobban teljesítő csapat részt vesz a június 8-ai, rumai tartományi versenyen.

Elsősegélynyújtó versenyt tartottak Magyarkanizsán

Tegnap megtartották az elsősegélynyújtó versenyt Magyarkanizsán.

Tegnap május 15-e, szerda volt.
Több mint 40 fiatal vett részt az elsősegélynyújtó versenyen.
A versenyt a Magyarkanizsai Vöröskereszt szervezte meg.
Összesen 4 csapat vett részt a versenyen.
A 4 csapatnak 5 feladatot kellett teljesítenie.
Ez az 5 feladat a beteg megfelelő szállítása, újraélesztése
és egy baleset esetén a sérült megfelelő ellátásának
a bemutatása volt.
A verseny utolsó részeként tesztet kellett kitölteniük a csapatoknak.
A fiatal résztvevők Martonosról, Magyarkanizsáról,
Horgosról és Kispiacról érkeztek.
A fiatalok január óta folyamatosan készültek a versenyre.
A legjobban teljesítő csapat részt vesz a június 8-ai,
rumai tartományi versenyen.


Önerőből épült játszótér Magyarcsernyén

Új játszóteret adtak át Magyarcsernyén. A bánáti település helyi önkormányzata önerőből, a helyiek segítségével és a község támogatásával alakította ki az új játszóteret.

Az ünnepi megnyitó után a legnagyobb örömmel vették birtokba a játszóteret a magyarcsernyei gyerkőcök.
Tóth Arnold: „Nekem, ami nagyon tetszett, a forgóhinta, mászóka, csúszda, libikóka és a hinta.”
Túrós Tifani: „Nekem minden tetszik.”
Az új játszótér a falu központjában van. Itt korábban is játszótér volt, de az elavult, veszélyessé vált felszerelését el kellett bontani.
Bugyi Anita, szülő, Magyarcsernye: „Itt biztonságban játszhatnak a gyerekek. Régebben volt itt egy játszótér, ami elavult, és nagyon örülünk neki, hogy itt újra játszhatnak a gyerekek. Nagyon fontos, hogy legyen játszótér, ahol önfeledten játszhatnak a gyerekek.”
A szülők szerint a játszótérre, különösen most, a hosszú bezártság után van nagy szüksége a gyerekeknek, akik alig várták már, hogy a szabadban játszhassanak.
Sijuk Csilla, szülő Magyarcsernye: „Van egy nyolcéves, egy hatéves és egy hároméves kisgyerekem, minden korosztálynak megfelelő játékot itt meg lehet találni. Nagyon örülünk, hogy ide tudunk jönni. Nagyon kellett ez a játszótér már Magyarcsernyének. Köszönjük szépen mindenkinek, aki belesegített ebbe.”
A játszótér minden szempontból megfelel a gyerekeknek, a biztonsági előírásoknak is. A beruházás értéke 1,2 millió dinár.
Tóth László, tanácselnök, Magyarcsernye HK: „Érdeklődtünk, utána jártunk, cégekkel konzultáltunk, voltak kinn szakemberek a kiválasztás után, akik felmérték a terepet, és közös megegyezéssel, hogy hány elemet tudnánk felállítani ezen a területen, döntöttünk arról, hogy ezek az eszközök legyenek itt, amit ma látnak. Örülünk neki, hogy ez sikerült. Önerőből tudtuk megvalósítani az egészet. Komoly munka áll mögöttünk.”
Magyarcsernye községi székhely Közép-Bánátban, alig tíz kilométerre a román határtól. Lakosai száma ezer alá csökkent. A faluban élők többsége magyar.

Önerőből épült a játszótér Magyarcsernyén

Magyarcsernye 1 falu Bánátban.
Bánát egy része Vajdaságnak.
Magyarcsernye helyi önkormányzata
fizette ki az új játszóteret.
Magyarcsernye lakosai segítették kialakítani
az új játszóteret.
Tegnap ünnepi megnyitón adták át
az új játszóteret Magyarcsernyén.
Tegnap május 29-e, szombat volt.
A gyerekek nagy örömmel játszottak
az új játszótéren.
Az új játszótéren forgóhinta, mászóka,
csúszda és hinta is van.
Az új játszótér a falu központjában van.
Ezen a helyen korábban is játszótér volt.
A régi játszótér már nagyon rossz állapotban volt,
és nem volt biztonságos.
Ezért a régi játszóteret el kellett bontani.
Az új játszótéren biztonságosan játszhatnak
és mozoghatnak a gyerekek.
A magyarcsernyei szülők is nagyon örülnek,
hogy gyermekeik szép és új játszótérre mehetnek.


Újra támad a koronavírus - látogatási tilalom a Zentai Közkórházban

Tilos a látogatás a Zentai Kórházban a Szerbia területén súlyosbodó járványhelyzet, valamint a Covid-19 betegek megnövekedett száma miatt - tájékoztat az intézmény.

Az illetékes szakbizottság döntött arról, hogy mától, azaz szeptember 22-től határozatlan ideig tilos a látogatás a Zentai Kórházban.

Látogatási tilalom a Zentai Közkórházban

A Szerbia területén egyre súlyosbodó járványhelyzet miatt
tilos a látogatás a Zentai Kórházban.
Azért is van látogatási tilalom a Zentai Kórházban,
mert egyre több a koronavírusos beteg az országban.
Szeptember 22-től van látogatási tilalom
a Zentai Kórházban.
Szeptember 22-e tegnap, pénteken volt.
Nincs meghatározva, hogy meddig lesz
látogatási tilalom a Zentai Kórházban.


Eredményesen működik a szabadkai mesterséges megtermékenyítési központ

Tavaly szeptember óta működik Szabadkán a néhány évvel ezelőtt felszerelt mesterséges megtermékenyítési központ. Az első eredmények kecsegtetők.

A nyolc résztvevő páciens közül kettőnél megvalósult a terhesség, háromnál pedig sikeresen lefagyasztották a megtermékenyített petesejteket, és bizakodva várják a beültetést. A központ megálmodója, megvalósítója és vezetője dr. Aleksandar Radulović szerint nagy jövő áll a szabadkai program előtt, hiszen itt a páciensek a vizsgálatoktól, a megtermékenyítési folyamaton át, a terhesgondozáson keresztül egészen a szülésig egy intézményen belül és egy szakember vezetésével mindent megkaphatnak.
A munkát a világ egyik legnagyobb embriológus szaktekintélye, Alfred Kniewald is segíti. A horvátországi születésű, Németországban élő szakember a régió számos mesterséges megtermékenyítési központjának kialakításánál bábáskodott, de Ausztráliában, Japánban és Izraelben is felnéznek tudására.
A szabadkai Mirjana Ribić és párja két évig természetes úton próbálkozott gyermeknemzéssel, de nem sikerült. Nőgyógyásza javaslatára először Újvidéken, majd Szabadkán fordult a mesterséges megtermékenyítési központhoz. Kitartása és a hozzáértő személyzet munkája meghozta a gyümölcsét, hiszen már a terhessége ötödik hónapjában jár.
A központban a nővérek szinte baráti viszonyt ápolnak a páciensekkel. 24 órán keresztül rendelkezésükre állnak, és mindenben segítik őket. A mesterséges megtermékenyítés folyamán a leendő kismamák állandó felügyelet alatt állnak és mintegy tíz vizsgálaton esnek át.
A szabadkai Mesterséges Megtermékenyítési Központ több mint tíz éves várakozás után, szeptemberben kezdte meg az érdemi munkáját. Az osztály megálmodója, dr. Aleksandar Radulović kitartásának, kapcsolatainak köszönhető, hogy Belgrádi Nők Klubjának diplomata szekciója, a Tartományi Nagyberuházási Igazgatóság, Szabadka Város Önkormányzata és a Magyar Kormány segítségével létrejött a közel félmillió eurós beruházás.
A szabadkai Mesterséges Megtermékenyítési Központba egész Szerbia területéről jelentkezhetnek a páciensek. Azok a párok kerülhetnek be az állami programba, akik átestek minden szükséges vizsgálaton és az illetékes bizottság is jóváhagyja jelentkezésüket. Szerbiában 43 éves korig meghatározatlan számú mesterséges megtermékenyítési próbálkozást az állam költségére lehet elvégezni.

Tavaly szeptember óta működik Szabadkán a mesterséges megtermékenyítési központ.

Tavaly 2022 volt.
Néhány évvel ezelőtt lett felszerelve
a mesterséges megtermékenyítési központ.
Szeptember óta eredményesen működik a központ.
A 8 résztvevő páciens közül
kettőnél sikerült a terhesség.
A központ megálmodója, megvalósítója
és vezetője dr. Aleksandar Radulović.
A központ munkáját a világ egyik legnagyobb
orvosszakembere, Alfred Kniewald is segíti.
A mesterséges megtermékenyítés folyamán
a leendő kismamák állandó felügyelet alatt vannak
és legalább 10 vizsgálaton vesznek részt.
A szabadkai mesterséges megtermékenyítési központba
egész Szerbia területéről jelentkezhetnek a páciensek.
Szerbiában 43 éves korig az állam fizeti
a mesterséges megtermékenyítési próbálkozást.
Azok a párok kerülhetnek be
az állami programba, akik minden szükséges
vizsgálaton részt vesznek.


Tanulmányi verseny fejlődésben akadályozott diákoknak

Dr. Svetomir Bojanin Általános és Középiskola

24. alkalommal szervezték meg Szabadkán a köztársasági szintű versenyt a kémia, a nem fémek és a grafika területén a fejlődésben akadályozott gyermekek számára. A megmérettetésre a dr. Svetomir Bojanin Általános és Középiskolában került sor.

Egész Szerbia területéről érkeztek a versenyző diákok Szabadkára, 7 intézmény 20 tanulója mérettette meg magát. A szabadkai Dr. Svetomir Bojanin Általános és Középiskolából két tanuló vett részt a versenyen, mindketten könyvkötész-segéd szakon tanulnak.
Horváth Dániel: „Gyakorlati tantárgyból lesz verseny, tegnap Emese tanárnővel kellett ezt a könyvet megcsinálni, az első könyvet. Előtte pedig voltunk megbeszélésen is.”
Az esemény versenyjellege is fontos, viszont a barátkozás, az ismerkedés ennél sokkal jelentősebb a résztvevő gyermekek számára - emelte ki a szabadkai intézmény igazgatója, Miodrag Stankov.
„Mindemellett a verseny arra is szolgál, a versenyszellem mellett, hogy ki lesz az első, második és harmadik helyezett, nálunk, a mi iskoláinkban ez másodlagos, sokkal fontosabb, hogy barátkozzanak, ismerkedjenek egymással, és hogy a résztvevő gyerekek, az ebbe a kategóriába tartozó, az iskoláinkat látogató gyerekek is befejezhetik sikeresen a középiskolát és lehetnek önállóak a következő időszakban, az életük következő szakaszában.”
Szerbiában összesen 48 oktató-nevelő intézmény működik a fejlődésben akadályozott gyermekek számára.
Silvana Pavlović, a fejlődésben akadályozott gyermekek oktatási intézményei közösségének elnöke: „Nagyszámú iskola foglalkozik általános és középiskolai oktatással, 20 intézményben folyik csak általános iskolai oktatás. Összesen több mint ötezer, vagyis mintegy hatezer diák jár a fejlődésben akadályozott gyerekek számára működő intézményekbe.”
A gyakorlati feladatok elvégzése után a résztvevő gyerekek tesztet is írtak.

Tanulmányi verseny a fejlődésben akadályozott diákoknak

Tegnap 24. alkalommal szerveztek tanulmányi versenyt a fejlődésben akadályozott diákok számára.

Tegnap május 21-e, kedd volt.
A versenyt a szabadkai dr. Svetomir Bojanin Általános
és Középiskola épületében szervezték meg.
A versenyt a kémia, a nem fémek és a grafika területén
szervezték meg a fejlődésben akadályozott diákok számára.
Egész Szerbia területéről érkeztek
versenyző diákok Szabadkára.
Összesen 7 iskola 20 tanulója vett részt a tegnapi versenyen.
A szabadkai Dr. Svetomir Bojanin Általános
és Középiskolából 2 tanuló vett részt a versenyen.
Mind a 2 tanuló könyvkötész-segéd szakon tanulnak.
A gyakorlati feladatok elvégzése után
a résztvevő gyerekek tesztet is írtak.


Felkészítő feladatgyűjtemények a kisérettségizőknek

Mától megvásárolhatóak Szerbiában a felkészítő feladatgyűjtemények a kisérettségiző nyolcadikosok számára.

Az anyanyelvi, matematikai és kombinált feladatgyűjtemények együtt 970 dinárba kerülnek. Mindhárom füzet 450 feladatból áll, valamint a megoldásokat is tartalmazzák. A feladatok nehézség szerint három kategóriába csoportosulnak. A feladatgyűjtemények mintapéldákat tartalmaznak, amelyek felkészítik a diákokat a júniusi kisérettségire.

Felkészítő feladatok a kisérettségizőknek

Mától megvásárolhatóak Szerbiában a felkészítő feladatgyűjtemények a kisérettségizőknek.

Ma január 25-e, kedd van.
A felkészítő gyűjtemények a kisérettségiző
nyolcadik osztályos tanulók számára lettek készítve.
A felkészítő gyűjtemény olyan munkafüzet,
amelyben feladatokat tudnak elvégezni a tanulók.
A feladatok felkészítik a kisérettségiző
nyolcadikosokat a kisérettségire.
A feladatgyűjtemények anyanyelvből
matematikából és kombinált feladatokból készültek.
Kombinált feladatok között vannak
biológiából, kémiából, fizikából, történelemből
és földrajzból is feladatok.
Az anyanyelvi, a matematikai és
a kombinált feladatgyűjtemények
összesen 970 dinárba kerülnek.
Mind a 3 füzetben 450 feladat van.
A munkafüzetek a megoldásokat is tartalmazzák.
A feladatok nehézségük szerint
3 részre csoportosulnak.
A kisérettségi teszteket júniusban tartják majd Szerbiában
a nyolcadik osztályos diákoknak.


Pénzadományt gyűjt a törökországi és szíriai földrengések károsultjainak a Szabadkai Egyházmegye és a Caritas.

A jótékonykodók vasárnap, 19-én a templomok adománygyűjtő perselyeibe adhatják le adományaikat vagy banki utalással a 205-512025-08-as számlaszámra a Caritas Subotica, Zmaj Jovina 20, Subotica "Za Tursku i Siriju" jelöléssel.

Pénzadománygyűjtés a földrengések károsultjainak

Pénzadományt gyűjt a földrengések károsultjainak a Szabadkai Egyházmegye és a Caritas.

Törökországban és Szíriában történt a földrengés.
A földrengésben nagyon sok ember halt meg.
A földrengésben nagyon sok ember sérült meg.
A földrengés túlélőinek és a családok megsegítésére
gyűjt pénzadományt
a Szabadkai Egyházmegye és a Caritas.
A jótékonykodók vasárnap a templomok
adománygyűjtő perselyeibe adhatják le
az adományaikat.
Vasárnap február 19-e lesz.
A jótékonykodók banki utalással is
küldhetnek pénzadományt a földrengések károsultjainak.
A következő bankszámlaszámra lehet küldeni a pénzt:
205-512025-08
A következő jelöléssel kell küldeni
a pénzadományt a banki utaláskor:
Caritas Subotica, Zmaj Jovina 20,
Subotica "Za Tursku i Siriju".


A szabadkai vendéglátóhelyek többsége hétfőtől 20 óráig tart majd nyitva

Erről döntött a 104 tagot számláló helyi vendéglátós egyesület.

A vállalkozók azt mondják, hogy javaslatot küldenek majd a szerbiai válságstábnak a védettségi igazolásokkal kapcsolatban. Kompromisszumos megoldást szeretnének találni a kialakult helyzetre. Annak érdekében, hogy ne kelljen elbocsájtaniuk az alkalmazottaik egy részét, és hogy megelőzzék az esetleges - hosszabb ideig tartó - teljes lezárást.

A legtöbb szabadkai vendéglátóhely este 8 óráig tart majd nyitva

Hétfőtől a legtöbb szabadkai vendéglátóhely este 8 óráig tart majd nyitva.

Erről döntött a szabadkai vendéglátós egyesület.
A szabadkai vendéglátós egyesületnek
104 tagja van.
Hétfő november 8-a lesz.
Vendéglátóhely például az étterem, a kávézó, a pizzéria.
A vendéglátóhelyek tulajdonosai elmondták,
javaslatot küldenek majd a szerbiai válságstábnak
az oltási igazolások bevezetésével kapcsolatban.
A vendéglátóhelyek tulajdonosai
megoldást szeretnének találni a kialakult helyzetre.
A szerbiai válságstáb döntése szerint
hétfőtől már este 8 órától fel kell mutatni
a védettségi igazolásokat a szerbiai
vendéglátóhelyeken és játéktermekben.
A védettségi igazolás azt mutatja,
hogy az ember felvette a koronavírus elleni védőoltást.
A védettségi igazolás azt mutatja,
hogy az ember volt már koronavírusos beteg.
A vendéglátóhelyek tulajdonosai elmondták,
hogy a kialakult helyzet miatt
nem akarnák elbocsájtani a munkásaikat.
A vendéglátóhelyek tulajdonosai attól félnek,
hogy a járványhelyzet miatt újra teljesen be kell majd zárniuk.


Véget ér a tanév

Ma véget ér a tanév Szerbiában az általános- és középiskolákban. Azok a diákok azonban, akik javítani szeretnének az osztályzataikon, ezt június 20-áig megtehetik. Az iskolákban igény szerint továbbra is biztosítani fogják a napközis foglalkozást

Hétfőn még gyermekzsivaj fogadta stábunkat a palicsi Miroslav Antić Általános Iskola udvarában és a tantermekben is rendesen folyt a tanítás. Kedden azonban a szerb kormány utasítása értelmében lezárják az osztályzatokat és két héttel a tanév korábban tervezett vége előtt, befejeződik a tanítás minden szerbiai általános- és középiskolában. A palicsi iskolában pót-, illetve emelt szintű oktatás továbbra is zajlani fog, ugyanis a tanítók és a tanárok a még érvényes órarend szerint folyamatosan az iskolákban lesznek.
Bosznai Krisztiana, tanítónő, Miroslav Antić Általános Iskola, Palics: „Egy kicsit váratlanul ért minket, ezt megmondhatom őszintén, de szerintem sikerül, mert nagyba folyik a munka a gyerekekkel. Azoknak, akiknek evidens jegyeik vannak, tehát ötös, négyes, azoknak lezárjuk, aki viszont szeretne javítani, az a továbbiakban is lehetőséget kap erre.”
Az iskolákban továbbra is biztosítani fogják a napközis foglalkozást. Ennek szükségességéről minden iskolában a szülők megkérdezése után döntenek majd.
A palicsi Miroslav Antić Általános Iskolában eddig az elsős és a másodikos diákok részére volt biztosított a napközi. Az elkövetkező két hétben igény szerint erre továbbra is lesz lehetőség.
Sörös Márta, igazgató, Miroslav Antić Általános Iskola, Palics:„ Akiknek tényleg nem megoldható családilag ez a felügyelet, akkor eljönnek ezekre a bizonyos pótórákra, emelt szintűre, a tanítónők itt vannak, a délelőtt első részében 11 óra, délig, és akkor ugyanúgy déltől napközis tanítónő lesz jelen, és folytatja a foglalkozást az elsős, másodikos tanulókkal, amíg a szülő nem jön érte.
- Nyolctól tizenegyig mit tegyen a szülő a gyermekével, amikor nem lesz oktatás?
- Akkor itt vagyunk, tehát azok, akik ezt igénylik pótórák, emelt szintűk, szakkörök keretében a tanítónő foglalkozik azzal a kis csoporttal, aki azt mondja, hogy tényleg nem tudja megoldani más módon.”
Az idei tanév lerövidítéséről szóló határozatát a szerb kormány nem hamarkodta el, jelentette ki Dragan Filipović. A belgrádi iskolaigazgatóság vezetője hangsúlyozta, a belgrádi iskolai lövöldözés, valamint a mladenovaci tömeggyilkosságok miatt hozott ilyen döntést a szerb kormány.„Sokáig gondolkodtunk, és elmondhatom, hogy fantasztikus a Vladislav Ribnikar Általános Iskolában a diákok visszajelzése. A múlt héten az 1100 tanulóból 850 tért vissza a tanításra, azonban a náluk jelentkező fáradtság annak a mutatója, hogy itt a pillanat, hogy más aktivitásokra összpontosítsunk az iskolákban, hogy a gyerekeket motiváljuk és elbeszélgessünk velük.”
A nyolcadikosok felkészülése a kisérettségikre, amelyeket június 21-én, 22-én és 23-án fognak megtartani, valamint a pótvizsgák is a korábbi terv szerint zajlanak.

Vége a tanévnek

Ma vége a tanévnek a szerbiai általános és középiskolákban.

Ma június 6-a, kedd van.
Ez azt jelenti, hogy 2 héttel korábban van vége a tanévnek.
Azok a diákok, akik javítani szeretnének az osztályzataikon,
június 20-ig megtehetik.
Június 20-ig biztosítva lesz a napközis foglalkozás
az iskolákban a diákok számára.
A szülők kérvényezhetik, hogy a gyermekük
járjon továbbra is napközis foglalkozásra az iskolába.
Sok szülő nem tudja megoldani gyermeke felügyeletét,
ezért fontos, hogy továbbra is működjön
napközis foglalkozás az iskolákban.
A szerb kormány döntése volt az,
hogy ma fejeződjön be a tanítás
a szerbiai általános és középiskolákban.
A szerb kormányban azok a politikusok vannak,
akik döntéseikkel irányítják az országot.
A belgrádi iskolai lövöldözés
és a mladenovaci tömeggyilkosságok miatt
döntött a szerb kormány a tanév korábbi befejezéséről.
Ma lezárják a diákok osztályzatait is.
A nyolcadikosok felkészülését a kisérettségikre
június 21-én, 22-én és 23-án fogják megtartan.
A pótvizsgák is a korábbi terv szerint zajlanak.


Lesznek-e az idén lakodalmak?

Egyelőre még mindig nem tudni, mikor lesznek olyan mértékű enyhítések Szerbiában, hogy ismét lehetővé váljon a tömegesebb rendezvények szervezése. Mindenki reméli, hogy hamarosan táncra perdülhet.

A válságstáb az utóbbi időben többször is hangsúlyozta, hamarosan sor kerülhet a kisebb létszámú események megrendezésére, de több száz fős lakodalmakról egyelőre szó sem lehet.
Pozsár Vilmos szabadkai vőfély a korábbi években szinte minden hétvégén magára öltötte a vőfélyruhát. Az elmúlt egy év során erre alig került sor.
„2020-ra volt több mint, 23 vagy 24 lakodalmam, amiből mondhatom, hogy olyan hét vagy nyolc lett megtartva, hivatalosan. A többi lakodalom, volt, akik lemondták, totál elálltak a lakodalomtól, voltak pedig, akik átrakták a 2021-es évre.”
A virágüzletekben is jelentős bevételkiesést okozott az előállt helyzet. Nincs menyasszonyi- és vőlegényes autódíszítés, teremdekoráció, menyasszonyi és lakodalmas csokrok rendelése.
Nyári Melinda, virágüzlet-tulajdonos, Hajdújárás: „Negyven százalékkal biztos, hogy kevesebb lett a forgalom a tavalyi év folyamán. Bízunk benne, hogy ez az idei évre változni fog, és az oltásoknak vagy valami csodának köszönve javulni fog a helyzet, bízunk benne.”
Több száz személyes lakodalmakat szerveztek egy palicsi lakodalmas teremben is, a járványhelyzet megjelenése előtt. Azóta azonban, immáron több mint egy éve, a terem teljesen üresen áll.
Takács József, lakodalmas terem-tulajdonos, Palics: „Mi a nyitásra készen állunk, úgyhogy a berendezés, minden megvan, munkásokból most, ami van, az van, ami nincs, azt majd hozzá próbáljuk pótolni, de bírnánk dolgozni semmi gond nélkül.”
A zenészekre is alaposan rájár a rúd, mivel sokan főállásban muzsikáltak. A koronavírus-járvány miatt egy éve semmi munkájuk sincs. Szabó Batancs István is szabadkai otthonában, home-officeban, feleségének énekelget, de reméli, hamarosan lakodalmakban is muzsikálhat ismét.
Szabó Batancs István, zenész, Szabadka: „Mi gyakorolunk, és készülünk erre, hogy történhetnek ilyen csodák is, hogy máról holnapra, vagy valami szinten lazítanak, hogy meg lehessen tartani, mert ha ez nem lesz, akkor hiába jön a gólya kelepelni, nincsenek fiatalok, nincsenek házasságok, azért ez szükséges lenne.”
A szakemberek szerint a tömeges oltás hamarosan meghozhatja eredményét, és amennyiben a járványügyi mutatók megengedik majd, megtarthatóak lesznek a lagzik is.

Lesznek-e az idén lakodalmak?

Még mindig nem lehet tudni, hogy mikor lesznek engedélyezettek a lakodalmak Szerbiában.

A lakodalmak tömeges rendezvényeknek
számítanak, ezért még nem engedélyezett
a megszervezésük a koronavírus-járvány miatt.
Tavaly és idén is sok lakodalom elmaradt
a koronavírus-járvány miatt.
Tavaly 2020 volt.
Idén 2021 van.
A szerbiai válságstáb többször is beszélt arról,
hogy nemsokára engedélyezett lehet
kisebb létszámú rendezvények megszervezése.
A szerbiai válságstáb arról is beszélt már,
hogy több 100 fős rendezvényeket
még mindig nem szabad szervezni.
A lakodalmak tömeges lemondása miatt
tavaly sokkal kevesebb munkájuk volt
a vőfélyeknek, a zenészeknek, a virágüzleteknek,
a lakodalmas termek tulajdonosainak és
az esküvői fotósoknak is.
Mindenki reméli, hogy nemsokára
a lakodalmak szervezése is
engedélyezett lesz Szerbiában.
A járványügyi orvosok szerint
a tömeges oltások miatt csökkenni fog
a koronavírusos betegek száma.
Ez azt jelentheti, hogy nemsokára
akár a lakodalmak megtartása is
engedélyezett lehet Szerbiában.


Nosza, hajrá, süssünk, főzzünk!

Birka-, disznó, vagy marhapörkölt? A noszai főzőversenyen hagyományosan szabad a választás, minden csapat azt főz, azzal áll a zsűri elé, amit szeret és amit a legjobban készít.

A Nosza, hajrá, süssünk, főzzünk! elnevezésű rendezvénynek a lényege a kikapcsolódás, a barátkozás és a jó szórakozás.
Az egyik bográcsban marha a másikban birkapörkölt készült a királyhalmi csapat sátra előtt. Az utóbbit Sutus Erzsébet készítette, aki stábunknak nem kívánta elárulni főztje titkát.
Sutus Erzsébet, Királyhalom: „Néha van benne egy kicsi titok, ami hozzávaló, az a hagyma, só, bors és a hús.”
21 csapat főzött idén a Nosza, hajrá, süssünk-főzzünk!, elnevezésű, családias hangulatú főzőversenyen. A környékbeli települések csapatai érkeztek idén is a noszai általános iskola udvarában megtartott főzőversenyre.
Kis Torma András, a VMSZ noszai helyi szervezetének elnöke: „A nemrégiben átadott kultúrotthont is felszenteltük, Koncz atya közreműködésével, aki nemrég ünnepelte az aranymiséjét.”
Egy nyár végi szombat délutánt a legjobb egy kellemes baráti társaságban eltölteni.
Bognár Pásztor Hajnalka, mezőgazdasági ügyekkel megbízott tag, Városi Tanács, Szabadka: „Közösségépítő jellege szokott lenni. Az ilyen fajta rendezvényeket, amelyek hagyománnyal rendelkeznek, ezeket külön értékeljük, és minden évben kiírjuk a pályázatot, és a pályázók valamilyen összegben tudnak támogatást kapni a várostól.”
A 16. alkalommal megtartott főzőversenyen nemcsak a finom ételeket díjazta a háromtagú zsűri, hanem a legidősebb és a legfiatalabb szakácsot is.

Nosza, hajrá, süssünk, főzzünk!

Idén 16. alkalommal szervezték meg a Nosza, hajrá, süssünk, főzzünk elnevezésű rendezvényt.

A főzőversenyt tegnap tartották meg
a noszai általános iskola udvarában.
Tegnap szeptember 9-e, szombat volt.
A noszai főzőversenyen minden csapat
szabadon választhatott, hogy mit süt vagy főz.
Idén 21 csapat vett részt a főzőversenyen.
Készült például birkapörkölt, disznópörkölt,
marhapörkölt, de rostélyon sült hús is.
A rendezvény célja a jó szórakozás és a barátkozás.
A főzőversenyen készült ételeket 3 tagú zsűri értékelte.
A zsűri nem csak a legfinomabb ételeket díjazta,
hanem a legidősebb és a legfiatalabb szakácsot is.
Tegnap a noszai kultúrotthon épülete is fel lett szentelve.


Szentmisére szólítottak a harangok Ludason

A nemrégiben 200 éves évfordulóját ünneplő Alexandriai Szent Katalin római katolikus templomon az elmúlt időszakban számos felújítást is végeztek. Megújult az épület tetőszerkezete és a tornya is, amelyhez a magyar kormány is támogatást nyújtott.

A Ludason élők büszkék templomukra, mivel ez az egyik legrégebbi a környéken. Az Alexandriai Szent Katalin római katolikus templom egyébként nemrégiben ünnepelte fennállásának 200. évfordulóját.
Szűcs József: „Minden második vasárnap el szoktam jönni, vagy ünnepekkor mindig el szoktam jönni.”
Vörös Ramóna: „Igazán felemelő és mivel, hogy én vagyok a kántornő, ez még nagyobb ajándék nekem, öt éve vagyok itt kántornő és nagyon szeretem a templomot, a híveket, az atyával nagyon jól kijövünk. Az egész környezet és a hangulat egy nagyon felemelő és igazán áldott.”
A vasárnapi szentmise evangéliumában az ellenség szeretetére hívta fel a figyelmet Horváth Endre ludasi plébános. Ez egy igen nehezen elfogadható feladat és nagy kihívás is az emberek számára, tette hozzá.
„Ami a lényege az egész tanításának az az, hogy ha csak az igazságosságot nézzük, akkor jobbá nem igazán tehetjük ezt a világot, ahhoz hogy kicsit jobb legyen, ahhoz kell az irgalmasság. Jézus azzal a gondolattal fejezi be, hogy amilyen mércével én mérek, olyan mércével mérnek, tehát ha az igazságosság mércéjével mérem az embereket, akkor az Úristen is az igazságosság szigorú mércéjével mér engem.”
Az identitásmegőrzés elképelhetetlen a vallási tanítás és a vallás nélkül. Ennek pedig elengedhetetlen eszköze az újratanulás és a generációkról generációkra való átvitel - emelte ki a szentmise után Pásztor István, a Vajdasági Magyar Szövetség elnöke.
„Ebben a fölbolydult, összekeveredett világban vissza kell találni azokhoz az értékekhez, amik az elmúlt 2000 évben a nyugati civilizációt megtartották. Az pedig, mindenekelőtt az egyházi tanítás, az mindenekelőtt a bibliai tanítás és erre azt gondolom, hogy nincsen hivatottabb, soha nem volt hivatottabb mint maga az egyház.”
A ludasi templom is részét képezi egyébként a magyar kormány által támogatott templomfelújítási programnak - tette hozzá Pásztor István. Vajdaságban jelenleg is számos helyen zajlanak rekonstrukciós munkálatok. A jövőben a ludasihoz hasonlóan még több település büszkélkedhet majd megszépült templommal.

Folyamatos felújítások a ludasi templomban

Több felújítást is végeztek az elmúlt időszakban a ludasi Alexandriai Szent Katalin templomban.

Nemrég ünnepelte a 200 éves évfordulóját
a ludasi Alexandriai Szent Katalin
római katolikus templom.
Felújították a ludasi templom tetőszerkezetét és tornyát is.
A Ludason élő emberek nagyon büszkék templomukra.
A ludasi templom az egyik legrégebbi templom a környéken.
A vasárnapi szentmisén az ellenség szeretetére
hívta fel a figyelmet Horváth Endre
ludasi plébános.
Vasárnap február 20-a, tegnap volt.
A plébános szó azt jelenti, hogy pap.
A ludasi plébános a szentmisén elmondta,
hogy az ellenség szeretete nehéz feladat
az emberek számára.
A ludasi templom felújítását
a magyar kormány támogatta.
Vajdaságban még több település templomának
felújítását is támogatja majd a magyar kormány.
A magyar kormányban azok
a magyarországi politikusok vannak,
akik döntéseikkel Magyarországot irányítják.


Az elkövetkező napokban a kívánságlisták kitöltése következik Szerbiában.

A kívánságlistát elektronikus úton is ki lehet tölteni a www.mojasrednjaskola.gov.rs honlapon keresztül, de csak azon iskolák esetében, amelyek rendelkeznek elektronikus naplóval. A papír formában történő kitöltés pedig július 3-án és 4-én lesz az iskolákban. A beiratkozást július 12-én és 13-án elektronikus úton lehet megtenni, július 11-én pedig közlik a pontos beosztást a kívánságlisták alapján.

Holnap lesznek meg a kisérettségi eredményei

Holnap lesznek meg a kisérettségi végleges eredményei.
Holnap július 2-a, péntek lesz.
A kisérettségit a 8. osztályt fejező diákok írják.
A kisérettségi 1 tudásfelmérő teszt.
A kisérettségi megmutatja a tanuló 8 év alatt
összegyűjtött tudását.
A következő napokban a kívánságlisták kitöltése
következik Szerbiában.
A kívánságlistára írják fel a tanulók
azokat a középiskolákat, ahova be szeretnének iratkozni.
A kívánságlistát az interneten keresztül is
ki tudják tölteni a tanulók.
A következő internetes oldalon lehet kitölteni
a kívánságlistát:
www.mojasrednjaskola.gov.rs
A kívánságlisták kitöltése az interneten keresztül
csak azoknak az iskoláknak lehet,
ahol van elektronikus napló.
A papír formában történő kívánságlisták
kitöltése július 3-án és július 4-én lesz
az iskolákban.
Július 3-a szombat lesz.
Július 4-e vasárnap lesz.
Július 11-én tudják meg a tanulók,
hogy a kívánságlisták alapján, ki melyik
középiskolába jutott be.
A középiskolákba történő iratkozás
az interneten keresztül július 12-én és július 13-án lesz.


Segítsünk a Német családnak!

Június elsején leégett a kisoroszi Német család háza a Kiss Ferenc utcában. Személyi sérülés nem történt, de a család fia sokkos állapotban került kórházba, azóta is ápolják.

A szülők most a faluban élő lányuknál vannak, de szeretnének minél hamarabb visszatérni az otthonukba. Ehhez azonban segítségre van szükségük, mivel a házat teljesen fel kell újítani.
Német Endre és felesége, Erzsébet először ledolgozza a délelőtti műszakot a munkahelyén, hogy aztán délután folytassák az üszkös holmi eltávolítását a kisoroszi házukból.
Német Endre: „A harmadik műszakban dolgoztunk. A lányunk értesített bennünket, neki pedig a szomszédok szóltak, hogy kiütött a tűz. De már akkor a tető is égett mire a szomszédság is észrevette. Arra ébredtek, hogy mintha valaki kopogna az ablakukon. S amikor felhúzták a redőnyt, arra lettek figyelmesek, hogy a lángok már nagyba fel voltak csapva.”
A lángok hajnali fél egykor csaptak fel a ház utcára néző szobájából. A nagykikindai tűzoltóság két járművel érkezett a helyszínre. Megakadályozták a tűz terjedését, de addigra már teljesen leéget a ház beltere és az épület tetőszerkezete is. Egyelőre csak feltételezések vannak arról, hogy mi okozhatta a tüzet.
„A fiunk itthon volt. Ő is arra ébredt, hogy nagy a hőség. Még jó, hogy nem maradt bent. Még az a szerencse, hogy a jó Isten – ezt is hozzá kell tegyem - megóvta. Hogy ki tudott jönni. Abban a kábult állapotban. Annyit tudott, hogy oltani kellene, talált is valami edényt is, meg kiment az udvarra, mert kint is van csapunk, onnan hozzon be vizet. Egyszer lebírta önteni a tüzet, de akkora volt, hogy másodszor már nem tudott bejutni.”
Az égő házhoz elsőként a családnak a közelben élő két lánya érkezett meg.
Deák Anita: „Az egész gyerekkorunkat itt töltöttük. Nehéz feldolgozni. Nagyon nehéz feldolgozni az egészet. Most egy pár évvel ezelőtt anyuék talpra álltak, munkát szereztek. Új elektronikai eszközöket vettek, bútorokat, konyhát, mindent, fürdőszobát fölújították. Az ablakokat akarták kicserélni nemrégiben. Várták, hogy összejöjjön rá a pénz – és megtörtént az eset.”
A házaspár munkahelyén már gyűjtenek a szerencsétlenül járt házaspár megsegítésére. Bíznak benne, hogy a helyi és a nagykikindai önkormányzatra is számíthatnak majd. A házaspárt egyébként csütörtökön Mladen Bogdan, a nagykikindai Községi Képviselő-testület elnöke is meglátogatta.
Ha valaki pénzadománnyal segítene, az Német Endrének utalhat a következő számlaszámra: 325930070583948082
Bővebb információk a következő telefonszámon kaphatóak: 061/2756318

Segítsünk a Német családnak!

Június 1-jén leégett a kisoroszi Német család háza.

Kisorosz 1 falu Bánátban.
A tűzesetben nem sérült meg senki.
A tűzeset miatt a család fia sokkos állapotban került a kórházba,
és azóta is tart az ápolása.
A szülők most a faluban élő lányuknál vannak.
A szülők szeretnének minél hamarabb visszatérni az otthonukba.
Ehhez segítségre van szükségük, mivel a házat teljesen fel kell újítani.
A tűz hajnali fél 1-kor lángolt fel a ház utcai szobájából.
Ekkor Német Endre és felesége éjjeli műszakban dolgoztak.
A szomszédok vették észre, hogy ég a ház.
A nagykikindai tűzoltóság 2 járművel érkezett ki a helyszínre.
Megakadályozták a tűz továbbterjedését,
de addigra már teljesen leéget a ház belső része
és az épület tetőszerkezete.
Még nem lehet tudni, hogy mi okozta a tüzet.
A tűz idején a Német család fia otthon volt.
Szerencsére a fiú ki tudott jutni az égő házból.
A Német család azt reméli, hogy a jóakaratú emberek
segíteni fognak nekik abban, hogy felújítsák
a teljesen leégett családi házukat.


Felújítás a Ludast és Kispiacot összekötő úton

Mintegy húsz évvel ezelőtt épült ki a Ludast és Kispiacot összekötő egysávos aszfaltos út, amely létfontosságú nemcsak a két település lakói számára, hanem a Szabadkáról Magyarkanizsa felé tartó utazóknak is.

Az út rendkívül forgalmas, és mára már teljesen tönkrement. Most a Tartományi Nagyberuházási Igazgatóság támogatásának köszönhetően a Szabadka Városhoz tartozó szakaszt felújítják és kiszélesítik. A beruházás értéke 77 millió dinár.
Az utat tavaly az év végén javították meg. Zúzott kővel szélesítették ki, és vízelvezető árkot ástak az út mentén. A helyiek most örülnek, hogy végre teljesen felújítják és kiszélesítik legalább a Ludashoz tartozó útszakaszt.
Barát Szilvia, Ludas: „Életveszélyes sokszor. Mert nagyon sokan jönnek, nem tartják be a szabályokat, a sebességkorlátozást, és ez keskeny úton nagyon rossz. Úgyhogy tényleg nagyon örülök neki, hogy fejlődünk, haladunk előre, és egy kicsit jobb lesz minden.”
A Ludas-Kispiac út rendkívül forgalmas. Balesetveszélyes is, mert az út elhasználódott. Nagyszámú, teherrel közlekedő jármű is igénybe veszi az utat.
Aladics Tibor, tanácselnök, Ludas HK: „Csaknem húsz éve készült ez az út, most már tönkrement. Nagyon örülünk annak, hogy eljött a felújítás ideje, és ha a jó Isten is úgy akarja, akkor az idén meg fog történni.”
A Ludas-Kispiac út Magyarkanizsa Községhez tartozó szakaszának felújítása azonban még várat magára.
Szarapka Ede, tanácselnök, Kispiac HK: „Kispiacnak 3380 métere van, tehát mondhatjuk azt, hogy dupla akkora a beruházási tétel. Rendelkezünk komplett tervdokumentációval, és az útnak az építése engedélyeztetve van. Tehát az a 110-120 millió dinár hiányzik, ami Magyarkanizsa község esetében a nagyberuházási alapnál is sokkal nagyobb lépték, tehát türelemre és nagyon sok munkára van szükség, hogy ezt az összeget Magyarkanizsán ki tudják a politikusok lobbizni.”
Szabadka Város önkormányzata a Tartományi Nagyberuházási Igazgatóság pályázatán nyert pénzt a Ludas és Kispiac közötti út Szabadkához tartozó szakaszának kiépítésére, illetve kiszélesítésére. Ezzel a két település közötti út szabadkai része teljes egészében elkészül, mondta Kern Imre, a város alpolgármestere hétfőn, a Pannon Televízió Közügyek című műsorában.
Kern Imre, alpolgármester, Szabadka: „Tavaly fölújítottuk részben ezt az utat, ki is szélesítettük mart aszfalttal és zúzott kővel. De nem is gondolva arra, hogy ilyen gyorsan megszerezzük a pénzt, úgyhogy gyakorlatilag most az idén még a nyáron elkészül ez az 1,8 kilométeres útszakasz.”
A beruházás értéke mintegy 77 millió dinár.
A Ludas és Kispiac közötti út szabadkai szakasza összesen 1836 méter hosszú. Ennek felújítására és kiszélesítésére várhatóan a napokban írják ki a közbeszerzési pályázatot. A munkálatok a tervek szerint a nyár végéig vagy az ősz elejéig elkészülnek. Egyébként az út a tervek szerint hat méter széles lesz, ez megfelel a mostani nehéz forgalmi előírásoknak.

A Ludast és Kispiacot összekötő egysávos aszfaltos út 20 évvel ezelőtt épült.

Ez az útszakasz nagyon fontos
a 2 település lakói és a Szabadkáról
Magyarkanizsa felé tartó utazóknak is.
Ez az útszakasz nagyon forgalmas,
és mára már teljesen tönkrement.
Most a Szabadka Városához tartozó útszakaszt
felújítják és kiszélesítik.
Ezt az utat tavaly decemberben javították ki.
Tavaly 2022 volt.
A helyi lakosok nagyon örülnek,
hogy teljesen felújítják és kiszélesítik
legalább a Ludashoz tartozó útszakaszt.
A ludasi lakosok szerint sokszor veszélyes
ez az útszakasz, mert nagy a forgalom
és a sofőrök nem tartják be a szabályokat
a keskeny úton.
A Ludas-Kispiac út Magyarkanizsa Községhez tartozó
útszakaszának felújítása azonban még várat magára.
Kispiachoz hosszú útszakasz tartozik,
ezért sokkal több pénz kell ahhoz,
hogy megtörténjen ennek az útszakasznak is a felújítása.
A Ludas és Kispiac közötti út
szabadkai szakasza összesen 1836 méter hosszú.
A munkálatok a tervek szerint
a nyár végéig vagy az ősz elejéig elkészülnek.
Tervek szerint az út 6 méter széles lesz.


Átadták a szabadkai Magyar Tannyelvű Tanítóképző Kar felújított épületét

Az intézmény kívül és belül is teljesen megújult. A beruházás a magyar kormány támogatásával valósulhatott meg. Az eseményen mások mellett Novák Katalin magyar köztársasági elnök is részt vett.

18 óra után érkezett meg Novák Katalin Szabadkára, a felújított épület átadójára.
Szabadka egyik legismertebb épülete teljesen megújult. A Magyar Tannyelvű Tanítóképző Kar felújított tantermekkel, könyvtárral, közösségi térrel és amfiteátrummal várja a hallgatókat az idei tanévtől. Ivanović Josip, az MTTK dékánja köszönetet mondott a magyarországi támogatásért.
„Az alapoktól a tetőig fel lett újítva minden, az ehhez szükséges eszközöket a magyar kormány biztosított. Nemcsak hogy fölépítette, fölújította ezt az épületet, hanem megtöltötte is bútorzattal, korszerű felszereléssel, tanszerekkel, amelyek mind szavatolják azt, hogy egy modern, magas szintű képzést és oktatást tudunk itt végezni.”
A szabadkai Magyar Tannyelvű Tanítóképző Karon okleveles kommunikátor, okleveles óvodapedagógus és okleveles tanító, illetve nevelő szakon is tanulhatnak az egyetemisták, magyar nyelven. Az intézmény jelentősége megkérdőjelezhetetlen - emelte ki Pásztor István az eseményen. A VMSZ elnöke hozzátette: „Egy 16 éves építkezési folyamat volt, aminek ma elértünk a végére. Azt valljuk, hölgyeim és uraim, hogy az egyik célja a vajdasági magyar közéletnek a határon túli magyar közéletnek az az identitás megőrzése. Nem lehet identitást megőrizni, hogyha nincsenek intézményeink. Az intézmények létrejötte az egy kínkeserves, hosszú folyamat, és az intézményt nem elég létrehozni, az intézményt talpon kell tartani, és ez nem mindig pénz kérdése, hanem akarat kérdése, együttműködés kérdése, kompetencia kérdése és lendületben tartási képesség és készség kérdése.”
A felújítás költségeit a magyar kormány több mint egymilliárd forinttal támogatta.
Novák Katalin, Magyarország államfője beszédében hangsúlyozta: „Úgy érzem, hogy az az egyik legnagyobb újdonság az elmúlt 10 év kapcsolatrendszerében Magyarország és Szerbia között, hogy mi valóban minden alkalommal meg akarjuk érteni egymást, még akkor is, ha elsőre ez néha egy-egy helyzetben nem olyan egyszerű. Ha ott van ez a szándék, ha ott van egymás megértésének a szándéka, akkor sokkal könnyebb megtalálni a közös megoldásokat.”
Az ünnepélyes átadót követően a magyar államfő és a vendégek körbejárták az MTTK felújított épületét. Az eseményen mások mellett jelen volt Nikola Selaković szerb külügyminiszter, Hajnal Jenő, a Magyar Nemzeti Tanács elnöke és Potápi Árpád János, Magyarország nemzetpolitikáért felelős államtitkára. A magyar köztársasági elnök Szabadkán fejezte egynapos szerbiai látogatását.
A bejárást követően a magyar államfő és delegációja tárgyalóasztalhoz ült a VMSZ és a Magyar Nemzeti Tanács vezetőivel.

Átadták a szabadkai MTTK felújított épületét

Tegnap délután átadták a szabadkai MTTK felújított épületét.

Tegnap szeptember 9-e, péntek volt.
Az MTTK a Magyar Tannyelvű Tanítóképző Kar rövidítése.
Az épület kívül és belül is teljesen megújult.
A felújított épület átadásán részt vett
Novák Katalin, magyar köztársasági elnök is.
Tegnap délután 6 óra után érkezett
Novák Katalin Szabadkára.
Az MTTK felújított tantermekkel, könyvtárral,
közösségi térrel és amfiteátrummal várja
az egyetemistákat az idei tanévtől.
Az amfiteátrum 1 nagy terem,
ahol előadásokat tartanak az egyetemisták számára.
A Magyar Tannyelvű Tanítóképző Kar
épületének felújítását a magyar kormány támogatta.
Ivanović Josip az MTTK dékánja köszönetet
mondott a magyarországi támogatásért.
A dékán az a személy, aki vezeti az egyetemet.
Az épület teljes felújítása miatt
még eredményesebb tanítás és munka
folyik majd az egyetemen.
A szabadkai Magyar Tannyelvű Tanítóképző Karon
okleveles kommunikátor,
okleveles óvodapedagógus, okleveles tanító
és nevelő szakon is tanulhatnak
az egyetemisták, magyar nyelven.
Az ünnepélyes átadó után
a magyar államfő és a vendégek
körbejárták az MTTK felújított épületét.


Elkerülhetetlenné válhat a szigorítás

Amennyiben nem javulnak a járványügyi adatok Szerbiában, szigorítani kell az intézkedéseken - mondta a válságstáb délutáni sajtótájékoztatóján Zoran Gojković, tartományi egészségügyi titkár.

Február 15-e óta folyamatosan növekszik Szerbiában az egy nap alatt regisztrált koronavírusos betegek száma. Az elmúlt 24 órában 2632 személy tesztje lett pozitív. Nehezedik a nyomás az egészségügyi rendszeren is, csaknem 3500 koronavírusos pácienst kezelnek a kórházakban, közülük 152-en vannak lélegeztetőgépen.
Amennyiben nem javulnak a járványügyi adatok Szerbiában, akkor szigorítani kell az intézkedéseken - ezt mondta ma a válságstáb 15 órai sajtótájékoztatóján Zoran Gojković. A tartományi egészségügyi titkár hozzátette, szigorúan be kell tartani a szabályokat, mert különben tovább romolhat a járványhelyzet. Hozzátette, leginkább a nagyobb városokban, valamint a síközpontokban szegték meg a szabályokat az emberek. Az illetékes felügyelőség az ünnepek alatt folyamatosan terepen volt, 1581 ellenőrzést hajtottak végre - mondta az illetékes.
Zoran Gojković, tartományi egészségügyi titkár: „Eljuthatunk ismét addig - amennyiben a továbbiakban is így folytatjuk - hogy szigorúbb intézkedéseket kell bevezetnünk. Senki közülünk nem akarná ezt. A szabálykövetésünk egyenesen arányos az intézkedések mértékével. Ezt meg kell értenünk. Amennyiben tiszteletben tartjuk a járványügyi szabályokat, könnyedén mögöttünk hagyhatjuk ezt az egészet.”
Több a betegfelvétel, mint a páciensek elbocsátása a batajnicai covid-kórházban - ismertette az intézmény igazgatója, Tatjana Adžić Vukičević. Jelenleg 425 koronavírusos betegük van, mindannyian súlyos kórképpel rendelkeznek.
Szerinte a jelenlegi járványhelyzet is aggodalomra ad okot, de a jövő héten keddtől, illetve szerdától a mostaninál is több fertőzött és beteg lehet, mivel akkor lesz egy hete, hogy az államiság napja kapcsán az emberek 3-4 napos mini-pihenésre utaztak, és a legtöbben nem figyeltek oda az óvintézkedések betartására.

Szigorításokat vezethetnek be újra Szerbiában

Újra egyre több a koronavírusos betegek száma Szerbiában.

Ha nem javul a járványügyi helyzet,
akkor újabb szigorításokat kell
bevezetni az országban.
Ezt Zoran Gojković monda,
aki 1 szerb egészségügyi titkár.
Február 15-e óta egyre több
a napi új koronavírusos
betegek száma Szerbiában.
Egyre több a kórházban ápolt
koronavírusos betegek száma is.
Ez nehézséget jelent
a szerbiai egészségügynek.
Zoran Gojković azt is mondta,
hogy szigorúan be kell tartani
a szabályokat.
Ha az emberek nem tartják be
a szabályokat, akkor még
rosszabb lesz a járványügyi helyzet
az országban.
Ezt senki sem akarja.
Legtöbb ember a nagyobb városokban
és a síközpontokban nem tartotta be
a járványügyi szabályokat.
Járványügyi szabály
például a maszk viselése,
az emberek közötti
távolságtartás,
a gyakori kézmosás
és kézfertőtlenítés.


Tantermi, online vagy kombinált oktatás?

Augusztus elején még nehéz tervezni. Az iskolák remélik, hogy a hónap végi értekezleteket már felkészülten fogják megtartani.

Egy hónap van még az új iskolaév kezdetéig. Az, hogy milyen formában indul az oktatás, az aktuális járványügyi helyzettől és az átoltottság arányától függ.
A szülők és a diákok nagy része azt szeretné, ha szeptembertől hagyományos, tantermi oktatás indulna. Az online, valamint a kombinált oktatás inkább a felsősöknek okozott gondokat, elsősorban a váltásokból adódó bizonytalanság miatt, mondta el Hanák Rigó Ildikó, akinek három iskoláskorú gyereke van. „Mi nagyon reménykedünk benne, hogy hagyományos tanév fog indulni, legalábbis olyan szempontból, hogy lesz oktatás az iskolában a felsős tagozatoknak is, mert nekünk van két felsősünk és egy alsós gyermekünk. Én mondhatom, hogy az alsósoknak nem volt nagyobb kiesés az online oktatás után, mert vissza tudták a tanítónők hozni a lemaradást.”
A felmérések szerint a diákok tudásszintje visszaesett a járványidőszak alatt. Igaz ez minden korosztályra, az általános iskolától az egyetemig. Rekeczki Angéla, az újvidéki Sonja Marinković Általános Iskola tanára úgy vette észre, hogy a diákok kicsit lazán vették ezt az időszakot. „Ezt láttam úgy is mint tanár, és úgy is mint szülő, mert dupla,tripla munkát kellett befektetnem ebbe. Tehát addig, amíg figyeltem a saját diákjaimat, és küldtem nekik a feladatokat, addig a sajátjaimat is kellett kísérni ilyen téren. Nagyon nehéz volt, és én is alá tudom támasztani, amit a többség mond, a többi tanár, hogy igen hiányos a tudásuk.”
A tanárok és a szülők szempontjából is a legjobb minden eshetőségre felkészülni, mondta el Vicsek Annamária oktatási államtitkár. „Én azt tudom javasolni mindenkinek, hogy készüljön minden eshetőségre, tehát készüljön arra is, hogy ha a kontaktórák, tehát az élőben történő órák történnek, hiszen tudjuk mindannyian azt, hogy ez a leghatásosabb, ez a leghatékonyabb, ez a legeredményesebb oktatási módszer. Ez az ami hiányzott mindnyájunknak, ez az, ami a gyerekeknek hiányzott, és az elmúlt időszak megmutatta azt, hogy az oktatási folyamatból, a tanítási-tanulási folyamatból ez hiányzott a legjobban.”
Dr. Branislav Tiodorović járványügyi szakember friss véleménye szerint nem várható jelentősebb koronavírus-esetszám növekedés októberig, vagyis elkezdődhet a tanév a megszokott módon. Válságstáb azonban hivatalosan még nem foglalt állást a témában.
Szeptember elsejétől tehát várhatóan a megszokott módon kezdődhet a tanév. Egy hónap alatt azonban még változhat a járványhelyzet, így az iskolakezdés módja is, a bizonytalanság szeptemberig tartani fog. A tervekről és lehetőségekről Vicsek Annamária oktatási államtitkárral beszélgetett Újvidéken kollégánk, Varga Dénes.

Tantermi, online vagy kombinált oktatás lesz szeptembertől?

Augusztus elején még nehéz tervezni az iskoláknak.

Még nem tudni, hogy szeptembertől
a tantermekben kezdődik-e a tanítás,
vagy online, vagy kombinált tanítás lesz-e.
Online tanítás az interneten keresztül történik.
Kombinált oktatás azt jelenti, hogy egyik héten
az iskolában tanulnak a diákok,
másik héten pedig otthon, az interneten keresztül.
A járványügyi helyzettől és a beoltottak számától
függ majd, hogy hogyan indul az oktatás.
Oktatás, tanítást jelent.
A szülők és a tanulók nagy része azt szeretné,
ha rendesen, az iskolákban kezdődne a tanítás.
Az online és a kombinált oktatás a felsősöknek volt
nehezebb az előző tanévben.
Felsős osztályok az általános iskola
5. osztályától 8. osztályáig vannak.
Kutatások szerint a tanulók tudása
rosszabb lett a járványidőszak alatt.
Ez minden korosztályra igaz,
az általános iskolától az egyetemig.
Dr. Branislav Tiodorović szerint októberig
nem fog nagyon megnövekedni
a koronavírusos betegek száma az országban.
Dr. Branislav Tiodorović 1 szerb járványügyi orvos.
A járványügyi orvos szerint szeptemberben
az iskolákban kezdhetik majd az oktatást a tanulók.


Csalók Ludason! Legyen mindenki elővigyázatos!

Csalók környékezték meg a ludasiakat az elmúlt héten. Telefonon hívják fel őket, majd házhoz mennek, hogy orvosi vizsgálatot végezzenek el pénzért.

A csalók azt mondják a helyieknek, hogy csak az orvosi vizsgálat után kaphatják meg a koronavírus elleni védőoltást. Az illetékesek arra kérik a polgárokat, hogy ne dőljenek be a vakcinával kapcsolatos csalásnak.
Vásárhelyi Teréz is értesült arról, hogy csalók próbálják meg behálózni a ludasiakat. Ő és családtagjai nagyon óvatosak, az egyik rokona ugyanis korábban már pórul járt.„Az én édesanyám is nagyon fél, zárja a kaput még nappal is. Csodálkozok is, amikor megyek hozzá, de hát az idősek már nem is tudják, hogy mit higgyenek el. Nálunk a családban a nagybátyám feleségét verték így át. Jöttek orvosnak, nővérnek felöltözve és mondták, hogy kötelező szűrővizsgálat, voltak eszközeik, felszerelésük. Valami olcsóbb dolgot szerettek volna eladni nekik, kilesték, hogy hol tartják a pénzt és bizony nagyobb összeget loptak el tőlük. Azóta nálunk a családban, különösen az idősek nagyon félnek.”
Arnold Gizellát mélységesen felháborítja, hogy egyesek idős embereket próbálnak meg átverni. Elmondása szerint, ő nem dőlne be nekik.
„Én megkérdezném tőlük, hogy mit óhajtanak. De én ebbe nem mennék bele, elküldeném őket. Pláne ha még az időseket is így becsapják, pénzcsalogatással. Egyszerűen nem egyeznék bele.”
Telefonon hívják a helyieket a csalók. Azt mondják, házhoz mennek, ahol egészségügyi vizsgálatot végeznek el. Ezt természetesen pénzért. Azt hazudják, hogy csak az veheti fel a koronavírus elleni vakcinát, aki átesett ezen a szűrővizsgálaton.
Aladics Tibor, a ludasi helyi közösség tanácsának elnöke fokozott óvatosságra inti a polgárokat.
„Nagyon fontos aláhúzni, hogy aki nem jelentkezett vakcinára, vagy pedig nem jelölte be azt a kockát, hogy azt a helyszínen szeretné felvenni, akkor ahhoz semmiféle egészségügyi dolgozók nem fognak kimenni házhoz. Ebben a pillanatban az embereknek érezniük kell, hogy itt valami nem stimmel és csalásról van szó. Hiszen ha valaki ezt nem kérte, akkor biztos, hogy senkihez sem fognak kimenni házhoz, és semmiféle vizsgálatot nem fognak végezni, főleg pénzért.”
Aladics Tibor elmondta, az elmúlt héten két bejelentés érkezett hozzá csalással kapcsolatban. Ha bárki ilyesmire gyanakszik, jelentse a hatóságnak, vagy a ludasi helyi közösségben.

Csalók járják Ludast

Ludas 1 falu Vajdaságban.
A csalók telefonon hívják fel
a ludasi embereket.
A csalók azt mondják, hogy
orvosi vizsgálatot kell elvégezniük
a ludasi embereken.
Ez nem igaz.
A csalók a telefonhívás után
házhoz mennek ki a ludasi emberekhez.
A csalók pénzt kérnek el
a hamis orvosi vizsgálatért
a ludasi emberektől.
A csalók azt mondják,
hogy csak az orvosi vizsgálat után
kaphatják meg a koronavírus elleni vakcinát
a ludasi emberek.
Aladics Tibor, a ludasi helyi közösség elnöke
arra kéri a lakosokat, hogy
nagyon vigyázzanak magukra,
és ne higgyenek a csalóknak.
Sok idős ember zárja a kaput
és az ajtót is Ludason.
Aladics Tibor elmondta, hogy
a múlt héten 2 idős ember is
jelentette, hogy voltak náluk a csalók.
Aladics Tibor arra kéri a ludasi
lakosokat, ha észrevennék,
hogy csalók járnak náluk,
akkor hívják fel a rendőrséget
vagy a ludasi helyi közösséget.
A csalók büntetést kell, hogy kapjanak.


Levizsgázott kínai nyelvből az első 12 tanuló a Zentai Gimnáziumban

Az ingyenes oktatást 20 tanuló igényelte, amelyet egy újvidéki nyelviskolával együtt valósított meg a Tisza-menti oktatási intézmény.

A kínai kultúra alapjaival ismerkedtek meg a Zentai Gimnázium épületében a tanulók. Az intézményben lehetőség van a kínai nyelv tanulására. Rekovics Réka, tanuló, Közgazdasági és Kereskedelmi iskola, Zenta: „Igazából az elején kicsit nehezebb volt, az volt a nehéz, hogy megtanuljuk a kiejtést, és az olvasást. Viszont a karaktereket most tanuljuk, és az írásmódot.”
A nyelv elsajátítását a szülők is támogatják. Sarnyai Rózsa Edit, a szülői tanács elnöke: „Érdekes módon nagyon nagy az érdeklődés erre a nyelvre is, és nagyon szépen haladnak a gyerekek és csak biztatni tudjuk őket, hogy minél többen vegyenek részt ezen a nyelvoktatáson.”
Az iskolák között már évek óta jó az együttműködés, a vezetőség abban bízik, hogy a program sokáig működőképes lesz. Ujházi Éva, a Zentai Gimnázium igazgatója: „Nagy előnynek tartom, hogy teljesen ingyen történnek az órák, és így a tanulóink esetleg könnyebben tudnak majd a munkaerőpiacon később elhelyezkedni, tehát valami extrát is kapnak a gimnázium tanmenetén kívül.”
Az oktatási intézmények vezetői és oktatói a nap végén látogatást tettek az önkormányzatban, ahol Czegledi Rudolf polgármester és Juhász Attila, a Zentai Községi Tanács oktatással megbízott tagja fogadta őket.

Kínai nyelvből vizsgáztak Zentán

Kínai nyelvből vizsgázott le az első 12 tanuló a Zentai Gimnáziumban.

A gimnáziumban kínai nyelvet tanulhatnak a diákok.
A kínai nyelvtanulásra 20 diák jelentkezett Zentán.
A kínai nyelv tanulása ingyenes a Zentai Gimnáziumban.
A kínai kultúra alapjaival ismerkedtek meg
a Zentai Gimnázium épületében a tanulók.
A megkérdezett diákok elmondták, hogy ami nehéz volt,
az a kínai nyelv kiejtése és az olvasás.
A kínai nyelv írását még tanulják a diákok.
A kínai nyelv megtanulását a szülők is támogatják.
A Zentai Gimnáziumban nagy az érdeklődés
a kínai nyelv tanulása iránt.


Faültetési akciót tartottak Palicson

Mintegy 300 facsemetével gazdagodott a palicsi természeti park. A magas vízszint miatt egyes fajták elkezdtek korhadni, aminek következtében csökkent a fafajták sokszínűsége a parkban. Ezen szeretne javítani a Palics-Ludas Közvállalat az ültetéssel.

Az akció során 44 elöregedett fát szedtek ki a Palicsi-tó partján, és 100 lombhullató facsemetét és 200 bokrot ültettek el a park területén.
Dobó Márta, igazgató, Palics-Ludas Közvállalat: „Ha az ember folyamatosan végzi ezt a munkát, hogy nemcsak kivesz, hanem ültet is, akkor előbb-utóbb az egész park területe meg fog újulni. A védősáv is ezt bizonyítja, hogy odafigyelt és szakszerű gondozással teljesült azon vágya a Palics-Ludas Közvállalat munkatársainak Szabadka Város önkormányzatával együtt, hogy egy élhetőbb és zöldebb területet biztosítson az idelátogatóknak.”
A palicsi park rendkívül fontos Szabadka Városának, több szempontból is. Nem csak az élhetőbb körülményeket jelenti a palicsi polgároknak, nem csak rekreációs lehetőséget nyújt, hanem egy hozzáadott turisztikai érték is - mondta Góli Csilla, a szabadkai Városi Tanács kommunális ügyekkel megbízott tagja.
„A zöld területeknek a gondos fenntartása rendkívül fontos feladat, és nagy szaktudást igényel, mely szerencsére a Palics-Ludas Közvállat keretein belül megtalálható, így fenntarthatóan tudják fejleszteni ezeket a zöld területeket, ugyanis nem csak az elkövetkezendő években kívánjuk élvezni az árnyékát ennek a parknak, hanem az elkövetkezendő évtizedekben is.”
Idén tavasszal 5 fajta lombhullató facsemetével és 5 fajta bokorral gazdagodik a Palics Természeti Park, amelynek köszönhetően a biodiverzitást is növelni tudják a térségben.

Faültetési akciót tartottak Palicson

Faültetési akciót tartottak ma Palicson.

Ma március 23-a, csütörtök van.
Közel 300 facsemetét ültettek el ma
a palicsi természeti parkban.
Az akció alkalmával 44 elöregedett fát szedtek ki
a Palicsi-tó partján.
Az akció alkalmával 100 lombhullató facsemetét
és 200 bokrot ültettek el a park területén.
Nagyon fontos a zöld területek gondozása Palicson is.
A Palics-Ludas Közvállalat munkatársai
ezért is ültették el a 300 növényt a Palicsi parkban.
Idén tavasszal 5 fajta lombhullató facsemetét
és 5 fajta bokrot ültettek el a Palicsi Természeti Parkban.